10 Bandar Paling Kotor Di Dunia

Menjaga kawasan sekitar atau bandar yang kita diami adalah tanggungjawab bersama yang dibantu oleh program-progam yang dianjurkan kerajaan. Namun, disebabkan sikap manusia yang tidak mengendahkan situasi persekitaran dan kegagalan pihak berkuasa dalam membanteras aktiviti dan kegiatan haram yang mampu menjejaskan alam sekitar membawa kepada kerosakan yang amat dahsyat.

Dan jika ia dibiarkan berterusan, pasti masalah ini tidak akan dapat dibanteras membuatkan sesuatu kawasan itu tidak lagi boleh didiami manusia. Oleh itu, iluminasi.com ingin berkongsi dengan anda di antara 10 bandar paling kotor di dunia, berdasarkan Indeks Skor Kesihatan dan Sanitasi Mercer.

Dengan jumlah skor 39.1, bandar Brazzaville di Congo ini adalah bandar ke-10 paling kotor di dunia. Pencemaran udara daripada pelepasan gas oleh kilang-kilang dan kereta, kekurangan air yang boleh diminum dan pencemaran air di bandar dari kumbahan mentah menyumbang kepada kerosakan alam semula jadi di bandar ini.

Setiap daripada pencemaran ini menekan jangka hayat penduduk tempatan kepada lebih singkat.

Indeks skor bandar Almaty sama dengan bandar Brazzaville. Gabungan antara industri berasaskan petroleum dan kekurangan perlindungan terhadap pencemaran telah menjadikan krisis alam sekitar di bandar ini semakin memburuk.

Pembuangan sisa toksik yang berlaku memerlukan dana yang sangat tinggi untuk diperbaiki, dan lebih mahal lagi jika ia diabaikan.

Kualiti air yang sangat buruk di Baghdad telah memberikan ancaman dalam memburukkan lagi penyebaran penyakit bawaan air di bandar ini. Wabak kolera yang membunuh melanda beberapa wilayah di negara ini, termasuk Bahgdad dari Ogos hingga Disember 2007.

Program Alam Sekitar Bangsa-Bangsa Bersatu (UNEP) juga berkata bahawa pencemaran udara yang disebabkan oleh pembakaran minyak dan menjadi semakin para disebabkan peperangan, perlu diberikan perhatian.

Pada tahun 2012, Baghdad disenaraikan sebagai antara salah satu tempat paling tidak boleh didiami di dunia.

Mumbai atau Bombay (nama rasmi sehingga 1995), adalah ibu negeri bagi Maharashtra. Dengan populasi 19 juta penduduk, Mumbai adalah bandar ke-9 dan ke-2 paling banyak penduduk di dunia.

Penduduk di Mumbai mempunyai perkhidmatan pelupusan sampah yang sangat teruk, air berkualiti rendah, tersangat bising, dan satu perkara yang menjadikannya salah satu bandar paling kotor di dunia adalah pencemaran udara yang dahsyat.

Kerajaan India berharap untuk mengubah Mumbai kembali kepada metropolis yang berkembang selepas kemerosotan ekonomi baru-baru ini. Antara rancangannya termasuklah perubahan dari segi infrastruktur, kawalan pencemaran dan strategi pertumbuhan ekonomi.

Addis Ababa adalah ibu negara Ethiopia, sebuah bandar Afrika yang mempunyai populasi sekitar 4 juta orang.

Disebabkan oleh kebanyakan orang tidak mempunyai akses kepada tandas yang bersih, najis-najis yang dibuang tersebar ke alam sekitar yang akhirnya membawa kepada penyebaran penyakit berjangkit bawaan air, peningkatan kadar kematian bayi dan jangka hayat rendah.

Bandar ini juga antara yang berhadapan dengan masalah sanitasi paling teruk di dunia.

Mexico City yang merupakan ibu negara Mexico adalah antara salah satu pusat kewangan paling penting di benua Amerika, yang mempunyai populasi 22 juta orang. Bandar ini sangat terkenal dengan pencemaran lalu lintas dan juga udara.

Tempoh yang paling berbahaya terhadap pencemaran udara adalah di antara bulan November dan Mei di mana asap toksik dianggarkan menjadi punca kematian puluhan ribu orang.

Dianggarkan pelepasan ozon tidak sihat menghampiri 85% tahun ini. Lokasi geografi Mexico yang terletak di tengah-tengah kawah gunung berapi dan dikelilingi pergunungan, memburukkan lagi pencemaran udara menyebabkan kabut sentiasa berada di atas bandar ini.

Bandar ini terletak di Caribbean dan merupakan ibu negara Haiti. Populasi bandar metropolitan ini melebihi 3 juta orang, yang hampir separuh daripada jumlah populasi negara ini.

Seperti masalah keganasan dan rasuah yang didokumentarikan di bandar ini, masalah udara dan air Port au Prince juga turut berada pada tahap bahaya. Berfungsi sebagai salah satu pelabuhan utama di pulau Hispaniola, Port au Prince adalah pusat pembangunan ekonomi Haiti.

Populasi Port au Prince menghasilkan 5000 tan sisa pepejal setiap hari, dan beberapa sumber menganggarkan bahawa perkhidmatan awam hanya menguruskan hanya 7% atau 350 tan sahaja daripada sampah-sampah tersebut.

Ibu kota Madagascar, di Tanah Tinggi Tengah di pulau ini berada di antara senarai teratas dari segi pencemaran udara, pencemaran air minum, sistem pembuangan sampah yang tidak betul, kotor dan tidak bermutu serta pembangunan taman hijau yang tidak memuaskan di kawasan bandar.

Perkembangan bandar yang pantas dan pertumbuhan industri yang pantas menjadi punca kepada pencemaran udara, pembalakkan dan pencemaran air yang tinggi.

Dhaka terletak di Asia Selatan, di antara Burma dan India. Ibu kota Bangladesh ini berhadapan dengan ancaman pencemaran air yang berterusan. Permukaan air di bandar ini biasanya dipenuhi dengan penyakit dan pencemaran daripada penggunaan racun perosak komersial.

Kilang-kilang melepaskan lebih daripada 9.8 juta tan gas rumah hijau ke udara setiap tahun disebabkan oleh gabungan teknologi lama, undang-undang alam sekitar yang lemah dan kekurangan tanggungjawab korporat.

Dengan anggaran 150 juta orang penduduk yang tinggal dalam kawasan yang agak kecil, usaha membersihkan kawasan ini bukanlah sesuatu yang mudah. Dhaka juga terkenal dengan kesesakan lalu lintas yang sangat dahsyat dan tidak berkesudahan.

Jika anda tidak terlibat dalam perniagaan minyak, tak ada sebab untuk anda hidup di bandar yang tercemar ini. Azerbaijan sudah lama menjadi hab minyak, dan akibatnya, ibu kotanya iaitu Baku mempunyai air yang berbau busuk, kolam minyak dan tahap pencemaran udara yang mengancam nyawa.

Semua ini adalah hasil daripada penggerudian dan penghantaran minyak, menjadikan bekas pusat pengeluaran Kesatuan Soviet ini sebagai bandar paling kotor di dunia.

Selain itu, Baku juga mengalami masalah besar pencemaran air. Ini sekaligus menjejaskan reputasi Baku yang terkenal dengan seni bina abad ke-21 yang mengagumkan.


Inilah 10 Individu Paling Kaya Dalam Sejarah Dunia

Apabila berbicara tentang individu paling kaya di dunia, pasti semua orang akan berfikir tentang Bill Gates, pengasas syarikat Microsoft. Dengan nilai kekayaan sebanyak $USD92.8 bilion (2018), Bill Gates langsung tidak mempunyai tempat dalam senarai 10 individu paling kaya dalam sejarah dunia.

Dilahirkan di Staten Island, New York pada May 1794, Cornelius Vanderbilt tercicir daripada sekolah pada usia 11 tahun bagi membantu keluarganya yang susah. Sebagai kanak-kanak, beliau membantu bapanya yang bekerja sebagai petani dan nelayan. Ketika berusia 16 tahun, dengan pinjaman kewangan daripada ibu bapanya, beliau membeli sebuah bot layar 2 tiang dan memulakan perniagaan ferri di Hudson River.

Ketika peperangan War of 1812, Vanderbilt telah mendapat kontrak daripada kerajaan untuk menghantar bekalan kepada pos ketenteraan kerajaan. Beliau akhirnya menjual kesemua botnya setelah mendapat tawaran kerja dengan seorang kapten kapal stim. Vanderbilt kemudiannya memulakan perniagaan kapal stim, dan berkembang menjadi sebuah empayar perniagaan dalam pelbagai industri.

Pasti ramai kenal siapa Henry Ford, individu yang bertanggungjawab merevolusikan industri automobil dan penghasilan kereta secara besar-besaran. Dilahirkan di Michigan, Amerika Syarikat pada Julai 1963, Ford berpindah ke Detroit pada usia 16 tahun untuk menjadi seorang aprentis machinist. Beliau kemudiannya bekerja di beberapa buah kilang, sebelum mendapat tawaran di Edison Illuminating Company, iaitu syarikat milik Thomas Edison, pencipta lampu mentol. Dalam masa dua tahun sahaja, Ford telah dinaikkan pangkat menjadi ketua jurutera.

Pada tahun 1896, Ford telah mencipta Quadricycle, kenderaan tanpa kuda yang pertama. 3 tahun berikutnya, beliau menubuhkan Henry Ford Detroit Automobile Company, yang kemudiannya ditukar kepada Henry Ford Company. Beliau meninggalkan syarikat itu pada 1902 kerana mempunyai masalah dengan rakan kongsinya. Tahun berikutnya, beliau menubuhkan Ford Motor Company dan mengeluarkan kereta pertamanya iaitu Model A. Pada Oktober 1908, Model T telah diperkenalkan. Menggunakan teknik pengeluaran secara besar-besaran, beliau berjaya mencapai kejayaan yang sangat luar biasa.

Andrew Carnegie adalah pengasas Carnegie Steel, sebuah syarikat yang ditubuhkan pada 1892 yang kini menjadi antara pengeluar keluli paling besar di dunia. Carnegie menjual syarikat tersebut kepada seorang banker dan financier iaitu J.P. Morgan pada 1901. Daripada penjualan tersebut, Carnegie membuat keuntungan sebanyak $USD480 million, bersamaan dengan 2.1 peratus KDNK Amerika Syarikat pada ketika itu. Jika jumlah ini ditukar kepada nilai semasa, ia bernilai $USD210 bilion.

Selepas Morgan membeli syarikat berkenaan, Carnegie Steel ditukar menjadi United States Steel Corporation, dan perniagaan ini masih dijalankan sehingga ke hari ini. Carnegie adalah seorang yang sangat dermawan, menderma sebahagian besar hartanya miliknya. Beliau akhirnya meninggal dunia pada Ogos 1911.

William adalah anak luar nikah kepada Robert I, iaitu Duke of Normandy. Bapanya meninggal dunia pada 1035, menjadikan baginda sebagai pengganti Duke of Normandy, ketika hanya berusia 8 tahun. Pada tahun 1066, Raja England iaitu Edward the Confessor telah mangkat. Sebelum pemergiannya, baginda ada memberitahu beberapa orang individu bahawa mereka akan mengambil alih takhta baginda. Antara daripada mereka ini adalah William, dan adik ipar Edward, iaitu Harold Godwin. Sehari selepas kemangkatan Edward, Harold diangkat menjadi Raja England, dan hal ini menyebabkan William berang.

William membuat keputusan untuk menyerang England tidak lama kemudian, dan berjaya menewaskan Harold dan menakluki kerajaan tersebut. Kejayaan tersebut menjadikan William antara individu paling kaya dalam sejarah dunia, dek kerana harta peninggalan raja sebelumnya. Menurut laman sesawang The Richest, kekayaan baginda dianggarkan sekitar $USD229 bilion.

Khan adalah pemerintah kerajaan Hyderabad dari tahun 1911 hingga 1948, sebelum Hyderabad dijadikan sebahagian daripada India. Khan memperolehi kekayaannya daripada royalti daripada aktiviti perlombongan berlian yang dijalankan di wilayah takluknya. Ketika kurun ke-18, Hyderabad adalah satu-satunya kerajaan yang membekal berlian.

Khan dikatakan memiliki 50 buah kereta jenama Rolls-Royces. Kekayaannya sangat melampau, sehingga baginda menggunakan berlian 185 karat sebagai pemberat kertas, bertujuan mengelakkan helaian kertas terbang. Pada tahun 1937, gambar baginda muncul pada muka depan majalan Time sebagai manusia paling kaya di dunia. Kekayaan baginda dianggarkan sekitar $USD230 bilion. Di pengakhiran hidupnya, Khan mula meminggirkan diri daripada masyarakat dan akhirnya meninggal dunia pada 24 Februari 1967 ketika berusia 81 tahun.

Dilahirkan pada Mei 1868 di Pushkin, Rusia, Nikolai Alexandrovich Romanov dinaikkan takhta menjadi Emperor Nicholas II selepas kemangkatan bapanya pada Mei 1894. Nikolai pada asalnya tidak mahu menjadi pengganti kepada bapanya, namun keluarganya percaya bahawa tanggungjawab tersebut telah diberikan kepada baginda oleh Tuhan.

Setelah Rusia tewas dalam Perang Dunia Pertama, ramai menyalahkan baginda sebagai punca kekalahan. Tidak tahan dengan tekanan yang diberikan, baginda akhirnya turun dari takhta pada Mac 1917 dan dijadikan tahanan rumah. Akhirnya pada sekitar tengah malam 16 Julai 1918, Nikolai, bersama isteri, 5 orang anak dan beberapa pengikut setia baginda akhirnya dibunuh. Baginda dianggarkan meninggalkan kekayaan sekitar $USD300 bilion.

Rockefeller dilahirkan di New York pada tahun 1839. Ketika berusia 24 tahun, beliau mula melabur dalam industri petroleum, sebelum mengasaskan syarikat Standard Oil Co. Inc. pada tahun 1870. Sehingga 1880, syarikat tersebut telah menjadi syarikat terbesar di dunia, dengan memiliki kawalan sebanyak 90 peratus penghasilan minyak Amerika Syarikat.

Ketika Rockefeller meninggal dunia pada 1937, akhbar The New York Times melaporkan kekayannya yang bernilai $USD1.5 bilion. Namun, jumlah ini tidak mencerminkan kekayaan sebenar beliau. Kekayaan Rockefeller adalah sebanyak 2 peratus KDNK Amerika Syarikat, jika ditukar kepada nilai semasa, ianya bersama dengan $USD371 bilion.

Dilahirkan di Augsburg, Jerman pada Mac 1459, keluarga Jakob Fugger menjalankan perniagaan tekstil yang berjaya, dan beliau membesar dalam keadaan senang lenang. Apabila dewasa, beliau menawarkan pinjaman kepada individu seperti Maharaja Maximilian I (Pemerintah Rom) dan membantu Charles V dari segi kewangan sehingga baginda diangkat menjadi Raja Sepanyol. Memandangkan beliau menyokong orang yang tepat, beliau memperolehi banyak kontrak perlombongan.

Beliau kemudiannya memenuhi pasaran dengan logam hasil perlombongan, menyebabkan harga pasaran jatuh teruk. Akibatnya, ramai daripada pesaing beliau jatuh muflis, menjadikan beliau pembekal logam paling dominan di dunia pada ketika itu. Fugger akhirnya menjadi sangat kaya, dan diberi gelaran Jakob the Rich. Kekayaan beliau adalah bersamaan dengan 2 peratus KDNK Eropah pada waktu itu, bersamaan dengan $USD400 bilion nilai hari ini.

Musa Keita adalah seorang sultan di sebuah negara di Afrika iaitu Mali daripada tahun 1312 hingga 1337. Menurut rekod, kerajaan pimpinan baginda adalah pengeluar emas paling besar di dunia, ketika mana emas mempunyai permintaan yang sangat tinggi. Dengan emas yang ada, Musa mengumpul sebuah pasukan tentera sebanyak 200,000 orang. Apabila baginda mengembara, baginda membelanjakan wangnya dengan boros sekali. Terdapat kisah tentang pengembaraan baginda ke Mekah, di mana perbelanjaan sepanjang perjalanan baginda ke sana telah menyebabkan krisis kewangan di seluruh Afrika, terutamanya di Mesir.

Gaius Octavius adalah cucu saudara dan anak angkat Julius Caesar. Apabila Caesar dibunuh pada 43 BC, Octavius menaiki takhta sebagai pengganti. Selepas menewaskan Mark Anthony dan Cleopatra dalam Battle of Actium, baginda menjadi pemerintah Rom. Baginda menggantikan sistem pentadbiran kerajaan daripada republik kepada monarki, dan mengambil nama baharu iaitu Augustus.

Sebagai Maharaja Rom yang pertama, dan merupakan antara pemerintah Rom yang terhebat, baginda berjaya membawa empayarnya ke arah sebuah kemakmuran yang baharu, menjadi antara empayar paling kaya dalam sejarah peradaban manusia. Kekayaan peribadi beliau dianggarkan sebanyak 20 peratus daripada nilai kekayaan seluruh empayar.

Nilai kekayaan Augustus Caesar di kemuncak kemasyhurannya dianggarkan sekitar $USD4.75 trillion, menjadi baginda individu terkaya di dunia yang pernah hidup. Baginda meninggal dunia pada Ogos 14 AD, ketika berusia 75 tahun.


5 Fakta Menarik Mengenai Tembok Berlin Yang Tidak Diketahui Ramai

Apabila membaca mengenai sejarah Jerman, kita tidak dapat lari daripada binaan ikonik Tembok Berlin yang dikatakan menjadi pemisah konkrit antara Jerman Timur dan Jerman Barat semasa Perang Dunia Kedua.

Sekiranya anda berminat membaca sejarah mengenai pembinaan Tembok Berlin ini, kami di Iluminasi pernah menulis dengan panjang artikel yang bertajuk Sejarah Perpecahan Jerman Timur dan Jerman Barat disebabkan Pembinaan Tembok Berlin.

Sebenarnya, terdapat beberapa lagi fakta, sejarah atau kesan menarik daripada pembinaan Tembok Berlin ini. Kali ini, kami ingin berkongsi beberapa fakta menarik mengenai Tembok Berlin ini yang kami yakin tidak ramai tahu.

Tembok Berlin terkenal kerana menjadi tembok konkrit yang memisahkan Jerman Timur dan Jerman Barat. Walaubagaimanapun, fakta ini kurang tepat sebenarnya. Tembok Berlin sebenarnya hanya memisahkan Berlin kepada Berlin Timur dan Berlin Barat.

Terdapat sebuah lagi tembok yang dipanggil Innerdeutsche Grenze atau Inner German Border yang sebenarnya memisahkan Jerman kepada Jerman Timur dan Jerman Barat. Menariknya, tembok Innerdeutsche Grenze ini sebenarnya mempunyai kepanjangan 1300 km, iaitu kira-kira 8 kali ganda panjang Tembok Berlin.

Ramai daripada kita mempercayai bahawa Tembok Berlin ini hanya mempunyai 1 lapisan sahaja. Walau bagaimanapun, tembok ini sebenarnya mempunyai 2 lapisan dibina selari antara satu sama lain dimana jarak antara keduanya adalah kira-kira 100 meter.

Lapisan pertama dibina pada tahun 1961 dan lapisan kedua dibina kira-kira setahun kemudian. Jarak antara kedua lapisan tembok ini adalah kawasan larangan dan sesiapa yang melintasinya akan ditembak mati. Mana-mana bangunan yang terletak antara kedua lapisan tembok ini juga dirobohkan agar memudahkan pasukan pengawal tembok mengesan sesiapa sahaja yang cuba menyeberangi tembok ini.

Apabila kedua-dua lapisan Tembok Berlin siap, mana-mana bangunan yang terdapat antara keduanya dimusnahkan sama sekali termasuklah sebuah gereja. Pada awalnya, gereja ini merupakan satu-satunya bangunan yang terselamat dan terdapat kisah menarik mengapa bangunan ini tidak dirobohkan.

Apabila tembok ini dibina, kawasan gereja ini terletak betul-betul pada bahagian yang dikuasai Soviet Union manakala kebanyakan penganutnya tinggal di kawasan yang dikuasai Perancis. Maka, penganutnya kekangan untuk menunaikan ibadah di gereja tersebut. Walaupun terdapat pelbagai tentangan dan konflik untuk merobohkan gereja tersebut, ia akhirnya dirobohkan pada tahun 1985 atas alasan keselamatan.

Walaupun Tembok Berlin dibina di atas tanah dan memisahkan kawasan daratan, mungkin ramai yang tidak tahu bahawa ianya turut memisahkan kawasan laluan kereta api bawah tanah atau subway. Masalah timbul apabila adakalanya, kereta api yang bergerak daripada satu kawasan ke satu kawasan di Jerman Timur terpaksa melintasi kawasan di Jerman Barat.

Apabila tembok ini dibina, kedua-dua pihak telah menghantar pengawal di persempadan untuk mengawal kawasan masing-masing bagi mengelakkan pengguna kereta api menyelinap ke sempadan melalui stesyen kereta api ini. Akibatnya, terdapat stesyen kereta api yang telah ditutup dan dikawal ketat. Dalam erti kata lain, kereta api tidak dibenarkan berhenti di stesyen tertentu dan stesyen tersebut dibiarkan sunyi sepi.

Bagi tembok yang panjang seperti Tembok Berlin, adalah mustahil untuk memelihara keseluruhan binaan tembok ini. Walaupun Tembok Berlin secara rasminya dirobohkan sekitar tahun 1989 - 1990, terdapat sebahagian tembok ini baru sahaja di temui di sebuah kawasan yang terpencil.

Seorang sejarawan bernama Christian Bormann baru sahaja mengumumkan pada awal tahun 2018 mengenai penemuan bahagian tembok ini sepanjang 80 meter di kawasan Schonholz yang terletak di pinggir bandar Berlin. Beliau mengatakan telah menemui tembok tersebut sekitar tahun 1989 lagi tetapi sengaja tidak mendedahkannya. Memandangkan keadaan tembok tersebut yang semakin usang dan mungkin roboh dalam bila-bila masa, beliau akhirnya mengambil keputusan untuk mendedahkan bahagian saki baki Tembok Berlin itu.


5 Negara Dengan Keluasan Paling Besar di Dunia

Dari segi bentuk muka bumi, Malaysia bertuah dalam beberapa perkara. Kita dianugerahkan sumber bumi yang kaya walaupun negara kita boleh dikatakan kecil keluasannya berbanding negara-negara bersaiz gergasi.

Negara-negara besar ini mempunyai keluasan yang berkali-kali ganda daripada negara kita yang membolehkan wujudnya pelbagai jenis corak kehidupan dan budaya dalam masyarakat-masyarakat tersebut yang unik.

Tahukah anda negara manakah paling besar di dunia? Berikut adalah 5 negara terbesar di dunia dan beberapa fakta menarik yang dapat kongsikan untuk anda semua, pembaca setia Iluminasi.

Brazil adalah negara terbesar di benua Amerika selatan dengan keluasan 8.514 juta km persegi keseluruhannya. Menjadi tuan rumah kepada kawasan hutan hujan terbesar di dunia iaitu hutan Amazon, puncak tertinggi Brazil adalah Gunung Pico de Neblina yang mencapai ketinggian 3014m.

Jumlah populasi Brazil adalah sekitar 207 juta penduduk. Salah satu mercu tanda Brazil paling terkenal adalah tugu Christ the Redeemer setinggi 30 meter yang dibina di atas Gunung Corcovado, pada tahun 1931.

Berkongsi sempadan dengan 14 buah negara, China adalah negara terbesar dalam benua Asia. Walaupun tidak dikenali dengan kawasan gurun, negara China sebenarnya mempunyai jumlah kawasan gurun ketiga terbesar di dunia dan sebenarnya menutupi satu per lima jumlah keluasan negara tersebut.

Keluasan yang sangat besar memerlukan China membuka banyak bandar besar dengan pembukaan lebih 100 bandar yang mempunyai kepadatan penduduk 1 juta orang ke atas. Populasi penduduk China adalah yang tertinggi di dunia dengan jumlah penduduknya adalah seramai anggaran 1.379 billion individu, bermastautin di sana.

Bersempadan dengan dua buah negara iaitu Mexico di bahagian selatan dan Kanada di bahagian utara, Amerika Syarikat mempunyai jenis-jenis iklim yang berbeza bergantung kepada kedudukan kawasannya. Walaupun begitu, keluasan itu juga datang dengan risiko bencana alam yang kerap melanda mereka seperti ribut taufan dan puting beliung. Masalah banjir sudah beberapa kali menimpa negara ini.

Alaska adalah negeri terbesar di Amerika Syarikat dengan California menjadi negeri paling ramai penduduk. Jumlah keseluruhan penduduk Amerika Syarikat adalah 325.7 juta orang.

Bagi sebuah negara yang mempunyai keluasan kawasan sebesar Kanada, jumlah penduduknya pula amat rendah sekitar 36.3 juta orang penduduk sahaja. Hanya lebih sikit sahaja dari negara kita. Sekiranya dicongak dan dibahagikan, empat orang warga Kanada boleh hidup dalam satu kilometer persegi tanah di Kanada dengan cukup selesa.

Kanada mempunyai jumlah pesisiran pantai terpanjang didunia sejauh 243,000km serta mempunyai lebih satu juta tasik di seluruh Kanada. Sekiranya diukur Kanada daripada arah timur ke barat, jaraknya adalah 5,500km jumlahnya yang melalui 6 zon masa yang berbeza. Sebuah negara yang sangat cantik muka buminya namun hanya didiami oleh 0.5% jumlah penduduk bumi keseluruhannya.

Russia jauh meninggalkan negara-negara lain dengan keluasannya saja hampir bersamaan Amerika Syarikat dan Kanada digabungkan. Mempunyai 11 zon masa yang berbeza, muka bumi Russia dipenuhi dengan kawasan-kawasan beriklim sejuk serta gunung-ganang yang tinggi. Kawasan Siberia yang cukup mencabar keadaannya merangkumi hampir tiga per empat keseluruhan kawasan Russia.

Dengan jumlah penduduk seramai 144.3 juta orang, Russia menempatkan gunung berapi aktif terbesar di dunia iaitu Gunung Kluchevskoy, kawasan paya terbesar dunia iaitu Paya Besdar Vasyugan dan juga laluan keretapi terpanjang dunia yang menghubungkan Moscow dan Vladivostok. Tasik Baikal pula yang menjadi sumber air terbesar dunia adalah tasik terdalam dunia.


5 Produk Nintendo Sebelum Mendominasi Dunia Permainan Video (Game)

Nampak sahaja jenama Nintendo pastinya kita sudah membayangkan konsol Gameboy dan Nintendo DS dan juga permainan video popularnya seperti Super Mario. Sejarah kewujudan syarikat Nintendo bermula seawal tahun 1889 lagi di Kyoto, Jepun. Diasaskan oleh Fusajiro Yamauchi, syarikat ini kemudian diserahkan kepada cucunya, Hiroshi Yamauchi setelah kematiannya.

Menariknya, syarikat ini asalnya bukanlah penghasil permainan video sebaliknya menghasil dan menjual permainan kad. Sebelum menjadi kuasa besar permainan video konsol, syarikat Nintendo juga pernah menjual beberapa produk lain yang langsung tiada kaitan dengan permainan video.

Antara produk terawal Nintendo adalah permainan kad dan antara pelanggan utamanya adalah kumpulan gangster Yakuza. Nintendo membekalkan permainan kad yang digunakan oleh kumpulan Yakuza ini untuk permainan judi kasino-kasino milik mereka.

Nintendo mendominasi sebagai pengeluar permainan kad di Jepun pada ketika itu dan telah diberikan kontrak untuk menghasilkan permainan kad rasmi di Disney pada tahun 1959.

Walau bagaimanapun, lawatan Hiroshi ke sebuah syarikat permainan kad terbesar di Amerika Syarikat pada tahun 1956 mengubah segalanya. Beliau terkejut apabila mendapati syarikat tersebut hanya beroperasi daripada sebuah pejabat kecil dan beliau mula memikirkan tentang survival syarikatnya untuk jangka masa panjang. Beliau beranggapan bahawa dunia permainan kad ini tidak mampu bertahan dalam jangka masa panjang dan mula mencari idea produk-produk baru untuk syarikatnya pada masa hadapan.

Jepun sememangnya terkenal dengan makanan mi segera. Contoh jenama mi segera yang ada di Malaysia adalah Maggi yang begitu sinonim dengan setiap rakyat Malaysia. Hiroshi berpendapat sekiranya rakyat Jepun sangat menggemari makanan mi segera, mereka sudah tentu akan menyukai ideanya, nasi segera.

Malangnya, tanggapannya silap sama sekali. Nasi segeranya tidak mendapat perhatian rakyat Jepun dan syarikatnya mengalami kerugian besar akibat produk baru ini. Antara sebab kegagalannya adalah kerana Hiroshi tidak mengetahui bahawa nasi segera bukanlah idea yang baru dan telah lama dipasarkan oleh syarikat lain.

Permainan blok bagi kanak-kanak sememangnya sinonim dengan jenama LEGO. Sebelum menghasilkan permainan video, Nintendo telah cuba menghasilkan pelbagai permainan kanak-kanak antaranya permainan berbentuk blok seperti LEGO. Malangnya, Nintendo tidak cukup inovatif dalam hal ini.

Permainan blok Nintendo yang diberi nama N&B ini boleh dikatakan meniru 100% rekabentuk LEGO. Hanya yang membezakan N&B dan LEGO adalah rekabentuk tapaknya yang berbentuk separa bulat berbanding bulat di LEGO. Sedikit perubahan ini dilakukan oleh pihak Nintendo untuk mengelakkan mereka disaman oleh pihak LEGO. Malangnya, rekabentuk sebegitu menyebabkan binaan yang dibina menggunakan blok N&B mudah runtuh menyebabkan ramai orang tidak menggemarinya.

Vacuum? Ya, Nintendo pada suatu ketika dahulu pernah menjual pembersih vacuum. Menariknya, ianya bukan vacuum yang biasa sebaliknya didatangkan dengan alat kawalan jauh dimana pengguna boleh mengawalnya dari jauh. Produk ini diberi nama Nintendo Chiritori.

Sekiranya anda rasakan vacuum jenama Roomba adalah sesuatu yang baru, sebenarnya Nintendo terlebih dahulu telah mencipta konsep robot vacuum sebegini. Malangnya, produk ini tidak mencapai ekspektasi pengguna. Ramai pengguna melaporkan ianya tidak mampu menyedut habuk dengan begitu berkesan. Produk ini akhirnya menerima nasib yang sama sepertimana produk-produk Nintendo lain yang gagal.

Menjelang tahun 1970-an, Nintendo juga mempunyai pasukan khas untuk menjual barang-barang kelengkapan pejabat. Antara produk yang dijual termasuklah jam dinding, kertas, rak buku dan sebagainya.

Antara produk utamanya adalah mesin fotostat yang diberi nama Nintendo Copilas. Ianya dihasilkan untuk menyayingi jenama mesin fotostat Xerox yang popular pada ketika itu pada harga yang jauh lebih murah. Malangnya, mesin fotostat ini tidak digemari pengguna kerana ianya lebih mudah rosak.


Kisah 6 Inventor Yang Mati Akibat Produk Ciptaan Mereka Sendiri

Siapa sangka produk atau penemuan yang dilakukan seseorang individu itu boleh membunuh dirinya sendiri? Inilah yang dipanggil 'produk makan tuan'. Enam kisah di bawah akan menceritakan secara ringkas bagaimana ciptaan mereka-mereka ini bakal menyebabkan kematian tanpa mereka sendiri sedari.

Karel Soucek adalah seorang stuntman profesional yang berjaya membuat penerjunan di Niagara Falls dengan berada di dalam sebuah tong yang telah diubah suai, yang dikenali sebagai 'Capsule'. Kejayaannya itu berjaya memberi pulangan kewangan yang lumayan kepada beliau. Optimistik dengan kejayaan lalu, Karel berhasrat untuk melakukan sebuah lagi terjunan.

Beliau berhasrat dengan terjunan ini, beliau akan memperolehi keuntungan kewangan bagi membina sebuah muzium di Niagara Falls untuk mempamerkan segala kejayaan berkaitan dirinya. Beliau berjaya meyakinkan sebuah syarikat besar untuk melabur bagi projek terjunan daripada ketinggian 55 meter daripada Houston Astrodome ke dalam sebuah tangki air.

Pada 19 Januari 1985, beliau melakukan terjunan kedua dengan berada di dalam Capsule. Malangnya, aksi terjunan itu gagal kerana tong tersebut gagal mengenai sasaran iaitu tangki air. Akibatnya, beliau telah mengalami kecederaan parah, dan meninggal dunia keesokan harinya. Bagi menghormati beliau, Capsule ciptaan beliau kini dipamerkan di New York State Museum.

Cowper Phipps Coles adalah seorang kaptain Tentera Laut Diraja yang sangat dihormati ketika Perang Crimean (1853-1856). Beliau adalah individu yang bertanggungjawab mencipta sebuah komponen kapal yang dikenali sebagai 'rotating turret'. Setelah perang tamat, beliau telah mempatenkan produknya itu dan mula membina kapal menggunakan revolusi reka bentuk tersebut.

Beliau telah membina sebuah kapal yang dinamakan HMS Captain, dengan pengubahsuaian yang sangat berbahaya berbanding kapal biasa. Antara modifikasi yang dilakukan beliau adalah penambahan sebuah dek, 'Hurricane Deck' yang menyebabkan pusat graviti kapal ditinggikan. Akibatnya, kapal tersebut akhirnya karam pada 6 September 1870, membunuh Cowper sendiri dan lebih 500 anak kapal yang lain.

Marie Curie adalah seorang ahli kimia dan fizik berbangsa Perancis yang terkenal dengan penemuan elemen baru iaitu radium dan polonium, seperti yang terdapat di dalam Periodic Table. Antara sumbangan besar beliau yang lain adalah dalam mengembangkan radioactiviti teori dan memperkenalkan teknik pengasingan isotop radiaktif. Marie Curie juga adalah wanita pertama yang berjaya memenangi Nobel Prize, dan satu-satunya kaum hawa yang memenangi dua buah anugerah itu untuk dua bidang sains yang berbeza.

Marie Curie meninggal dunia pada tahun 1934, ketika berusia 64 tahun di sebuah hospital di Sancellemoz, Perancis. Kematiannya adalah disebabkan oleh pendedahan terhadap radiasi yang terlalu lama sepanjang kariernya melakukan kajian saintifik. Radiasi tersebut adalah berpunca daripada kedua elemen radium dan polonium yang ditemui beliau.  Kematian beliau bukanlah sebenarnya disebabkan oleh ciptaannya sendiri, namun lebih kepada hasil penemuannya.

Henry Winstanley adalah seorang jurutera terkenal yang berasal daripada England. Beliau juga adalah pedagang, melaburkan sebahagian pendapatannya yang diperolehi daripada perniagaan komersial melibatkan lima buah kapal miliknya. Dua buah kapalnya telah rosak di Eddystone Rocks berhampiran Plymouth, dan beliau berasa sangat marah kerana tiada apa yang dilakukan oleh pemerintah untuk mengelakkan kejadian itu daripada berulang.

Akhirnya beliau membuat keputusan untuk membina sendiri sebuah rumah api Eddystone Rocks. Selesai pembinaannya, Henry berasa sangat optimistik dengan rumpah api tersebut, dan ingin menguji kekuatan binaan tersebut dalam apa jua bencana ribut petir. Ketika ribut petir 'the Great Storm' melanda pada 27 November 1703, beliau bersama lima orang pembantu telah berada di dalam rumah api itu, sebelum ianya runtuh dan menyebabkan kematian kesemua mereka.

William Bullock adalah seorang pencipta yang berasal dari Amerika Syarikat. Antara sumbangan terbesar beliau adalah penambahbaikan yang dilakukan pada tahun 1963 terhadap sebuah mesin percetakan akhbar ciptaan Richard March. Penambahbaikan tersebut berjaya merevolusikan industri percetakan kerana mesin itu kini lebih pantas dan efisyen.

Pada 3 April 1867, ketika sedang melaraskan salah sebuah mesin percetakan yang baru sahaja dipasang untuk syarikat akhbar Philadelphia Public Ledger, William telah cuba menendang tali belt masuk ke dalam sebuah takal mesin. Kakinya telah tersepit dan akhirnya hancur dimamah mesin itu. Beberapa hari kemudian, beliau mengalami gangrene, keadaan di mana tisu mati akibat kekurangan bekalan darah. Pada 12 April 1867, William akhirnya meninggal dunia ketika dalam pembedahan bagi memotong kakinya yang hancur.

Otto Lilienthal yang berbangsa Yahudi dari Jerman adalah seorang perintis industri penerbangan, lebih awal daripada adik beradik Wright yang mencipta kapal terbang pertama dunia. Otto yang turut dikenali sebagai 'The Flying Man' dan 'The Glider King' adalah manusia pertama yang membuat dokumentasi lengkap dan berulang kali tentang kejayaannya melakukan penerbangan dengan glider.

Beliau sangat terkenal di seluruh dunia kerana kerapa kali gambarnya yang melakukan penerbangan diterbitkan di dalam akhbar dan majalah. Kejayaan beliau mempengaruhi pendapat awam dan saintifik tentang kebarangkalian penciptaan mesin terbang untuk digunakan secara praktikal.

Pada 9 Ogos 1896, ketika sedang melakukan rutin penerbangan, glider beliau secara tiba-tiba terhenti (stalled) dan beliau tidak dapat mengawalnya. Jatuh daripada ketinggian 15 meter, bersamaan dengan tingkat tiga bangunan, leher beliau telah patah dan akhirnya beliau mati keesokan harinya.


10 penemuan perubatan paling penting dalam sejarah dunia

Perubatan merupakan bidang yang sering berkembang dan berevolusi mengikut peredaran zaman. Pelbagai penemuan baru yang dilaporkan ditemui saban hari. Walaupun begitu, terdapat beberapa penemuan perubatan yang berjaya mengubah dunia dan pemikiran manusia buat selama-lamanya.

Penyelidikan perubatan juga telah banyak menemui kejayaan sehingga beberapa penyakit berbahaya dapat dikawal, penyakit yang serius menjadi biasa dan sebagainya. Jadi, anda beruntung kerana hidup dalam abad ke-21 dengan pelbagai kemodenan bidang perubatan ini. Mari kita lihat senarai 10 penemuan perubatan paling penting sepanjang zaman:

Tahukah anda bagaimana pembedahan dilakukan pada tahun 1800? Pembedahan dan semua potongan dilakukan di atas meja di mana pesakit hanya menggigit sebatang kayu untuk menahan diri daripada menjerit. Anda mungkin akan menggigil ketakutan jika menyaksikannya. Namun begitu, penghujung abad ke-19 menyaksikan penemuan anestesia yang memberikan rasa kebas kepada pesakit.

Pada awalnya, anestesia menggunakan dadah kokain dan mula ditemui oleh Karl Koller. Ia sememangnya bahan yang boleh membuatkan rasa kebas. Namun begitu, bahan ini terkawal kerana menyebabkan ketagihan dan sering disalah guna. Pada masa yang sama, kloroform juga digunakan sebagai bahan pengebas dan mengurangkan kesakitan namun ianya juga mempunyai kesan sampingan yang memudaratkan. Hari ini dengan kemodenan perubatan kita sudahpun mempunyai anestesia yang lebih berkesan dan selamat digunakan. (sumber)

Salah satu perubahan besar yang terjadi pada kurun ke-19 ialah penurunan kadar kelahiran dan orang semakin memilih untuk memiliki keluarga yang kecil. Di United Kingdom misalnya, kadar kelahiran ialah sebanyak 35.5/1,000 orang pada tahun 1870 dan merudum kepada 29/1,000 orang pada tahun 1900. Ini disebabkan pendedahan kepada maklumat berkaitan hubungan kelamin dan kehamilan, di samping kaedah yang lebih moden dalam mengawal kelahiran.

Di Amerika Syarikat pula gerakan kawalan kehamilan bermula beberapa tahun kemudian, apabila sebuah kumpulan yang diketuai oleh Emma Goodman memberi kesedaran kepada golongan wanita tentang persepsi mereka bagi mengelakkan kehamilan tidak diingini. Kempen mereka berjaya menyebabkan Kementerian Perancangan Keluarga Amerika Syarikat ditubuhkan pada 1942. Namun demikian, program mengawal kehamilan ini mendapat tentangan pelbagai kumpulan agama kerana wanita sudah boleh melakukan hubungan seks tanpa menghiraukan risiko hamil lagi.

Salah satu lagi penemuan yang mencetuskan kontroversi ialah suntikan vaksin MMR. Ia merupakan gabungan vaksin Measles (cacar), Mumps (tiroid) dan Rubella. Ia telah dilesenkan oleh Maurice Hilleman pada tahun 1971 dan menunjukkan perubahan ketara penurunan kes cacar yang dilaporkan daripada ratusan ribu kes pada tahun 60-an (450,000 kes pada 1966) kepada beberapa ribu sahaja menjelang 80-an.

Kontroversi mengenainya timbul pada 1998 apabila Andrew Wakefield dibayar oleh peguam untuk menjatuhkan MMR. Dia telah berjaya melakukannya dengan menerbitkan artikel akhbar dan mengatakan terdapat kaitan antara vaksin MMR dan autisme. Kajian mengenai MMR telah dihentikan dan apa yang lebih menyedihkan ialah penyakit yang diisytihar telah dihapuskan muncul kembali di Amerika. Sama seperti di UK, kes cacar dilaporkan hanya 56 kes pada tahun 1998 dan melonjak naik menjadi 1,348 kes pada 2008. Terdapat juga suatu wabak berjangkit yang menular di UK pada 2013. Ketika itu, penggunaan MMR telah kembali meningkat dan tidak diragui lagi ia merupakan satu penemuan dunia perubatan yang penting sehingga ke hari ini. (sumber)

Prosedur perubatan ini terlalu biasa dibuat hingga kita sering terlepas pandang akan kepentingannya, namun tahukah anda X-Ray merupakan suatu penemuan yang tidak disengajakan? Penciptanya iaitu Wilhelm Conrad Röntgen secara tidak sengaja telah mendapat tahu bahawa kotak tiub katodnya boleh menghasilkan imej yang unik pada 8 November 1895. Seminggu kemudian, dia telah melakukan imbasan pada tangan isterinya pula dan hasilnya kelihatan sama seperti imbasan X-Ray sekarang.

Dia menamakan penemuan baru itu sebagai X-Ray di mana "X" itu bermaksud “tidak diketahui." Walau bagaimanapun, ia lebih dikenali sebagai "Imbasan Röntgen" di negara asalnya iaitu Jerman. Röntgen telah dianugerahkan Hadiah Nobel yang pertama pada tahun 1901 kerana ciptaannya ini sangat berguna sehinggakan ia masih digunakan di setiap hospital di seluruh dunia.

Ini pula merupakan rekaan genius yang digunakan secara harian oleh pesakit kencing manis. Insulin merupakan hormon penyelamat yang membuatkan gula di dalam darah menjadi terkawal. Pesakit diabetes mungkin kehilangan hormon ini secara menyeluruh, terutamanya bagi penghidap diabetes tahap 1. Ada juga kes penghidap diabetes tahap 2 di mana insulin dihasilkan oleh tubuh namun tidak diterima oleh sistem badan.

Hasil ciptaan saintis dari Universiti Toronto pada tahun 1921 ini mula digunakan setahun kemudian oleh seorang budak lelaki berusia 14 tahun bernama Leonard Thompson. Leonard menjadi manusia pertama yang menerima suntikan insulin tiruan ini setelah hampir koma akibat diabetes. Dia kembali pulih dengan suntikan kedua dan berjaya hidup untuk 13 tahun lagi. Sukar untuk diterima akal, namun pesakit diabetes kini mampu hidup seperti orang lain dengan adanya insulin. Walaupun diabetes tahap 1 tidak mempunyai sebarang penawar namun risiko dan komplikasi dapat dibendung menggunakan insulin.

Rawatan kesuburan In-vitro atau IVF (in-vitro fertilization) adalah salah satu cara untuk menghasilkan kehamilan bagi mereka yang kurang subur. Sejarah penciptaannya bermula sejak tahun 1950-an lagi namun pada tahun 1978 barulah bayi pertama yang disenyawakan menerusi IVF ini dilahirkan.

Kecanggihan sains yang dilihat sebagai mengubah kehamilan semula jadi ini juga menimbulkan kontroversi dan menerima tentangan hebat Gereja Katolik. Selain menentang proses 'tiruan' itu, ahli agama tidak bersetuju kerana pasangan yang menerima rawatan IVF kini boleh memilih jantina anak yang belum disenyawakan dan sebagainya. Walau bagaimanapun, bagi mereka yang kurang bernasib baik dan sukar mempunyai anak, IVF dilihat sebagai satu keajaiban dan patut dikenali sebagai satu penemuan terhebat dalam sejarah perubatan.

Penemuan bakteria pada tahun 1660-an merupakan salah satu peristiwa penting di dalam sejarah perubatan dan telah mengubah cara kita berfikir. Pada zaman sebelum itu, para pesakit dinasihatkan agar membawa bersama benda yang berbau busuk, bertujuan menghalau “udara kotor” atau miasma - zarah yang terhasil daripada benda mereput yang berada dalam udara dan menyebabkan penyakit.

Bakteria ditemui buat pertama kali oleh Anton van Leeuwenhoek, seorang saudagar kain dari Belanda yang cuba melihat jalinan kain-kainnya menerusi kanta pembesar. Setelah itu, kewujudan mikroorganisma ini diketahui selama hampir dua abad namun tiada siapa yang boleh mengaitkannya sebagai punca penyakit.

Walaupun ia juga ditemui oleh beberapa saintis dan ahli mikrobiologi lain, penemuan terbesar ialah pada tahun 1854 apabila Dr. John Snow telah berjaya mengaitkan wabak kolera berpunca dari paip air tertentu di Broad Street, London. Setelah mengasingkan punca penyakit, beliau kemudian menyedari bahawa air di situ yang menjadi punca penyebaran wabak, hasil pembuangan lampin bayi yang berleluasa dan mengandungi wabak kolera ini. Akan tetapi penemuan ini ditolak oleh pihak kerajaan pada masa itu kerana dikhuatiri rakyat menjadi panik berpandukan teori dari Snow sahaja. Beberapa tahun kemudian, Loius Pasteur pula berjaya membuktikan teori kuman ini di makmal dan berjaya membuktikan teori John Snow itu benar. (sumber)

Penicillin ialah bahan antibiotik pertama dan paling banyak digunakan dalam dunia. Ia ditemui oleh Alexander Fleming pada tahun 1928, itupun secara tidak sengaja apabila dia meninggalkan bahan uji kajinya daripada bercuti pada musim panas. Apabila Fleming kembali ke makmal, beliau mendapati bekas-bekas bahan kajiannya telah dipenuhi bakteria Staphylococcus aureus kecuali satu bekas yang mengandungi penicillium notatum.

Setelah mendapat tahu bahan ini boleh melawan hampir kebanyakan bakteria yang menjangkiti manusia, Fleming kemudian mengasingkan bahan penicillin itu dan memulakan proses pembiakan dalam bentuk cecair. Kini, ubat antibiotik ini banyak digunakan untuk merawat pelbagai jangkitan dan virus. (sumber)

Suatu masa dahulu, cacar merupakan perkara yang sangat ditakuti dan telah membunuh lebih jutaan orang yang menghidapnya. Namun kerana penemuan vaksinasi ini, ia telah berjaya menghapuskan demam cacar yang berbahaya. Kes terakhir cacar dilaporkan ialah pada tahun 1977 namun mengikut statistik seluruh dunia pada abad ke-20, jumlah kematian akibat wabak ini mencecah 30 juta orang.

Demam cacar juga telah membunuh ribuan ahli koloni apabila koloni penjajah datang dan menyebarkannya kepada penduduk asli. Vaksin cacar atau smallpox ini ditemui oleh Edward Jenner pada tahun 1796, apabila dia mendapat tahu wanita yang bekerja sebagai pemerah susu lembu imun terhadap cacar. Beliau kemudian bertemu dengan seorang wanita pemerah susu lembu yang baru sahaja sembuh penyakit cacar air atau dikenali sebagai cowpox. Jenner telah menginokulasi cacar air ini dari luka di tangan wanita itu dan menggunakannya sebagai vaksin kepada seorang budak lelaki berusia 8 tahun. Dari situlah ia menjadi satu pencapaian hebat di dalam sejarah perubatan sekali gus menyelamatkan jutaan nyawa. (sumber)

Walaupun semua penemuan di dalam senarai ini amat menakjubkan, namun ada satu lagi penemuan hebat yang menceritakan tentang siapakah diri kita sebenarnya dan itulah DNA. DNA yang merupakan singkatan bagi Deoxyribonucleic acid menceritakan segalanya mengenai genetik manusia dari warna mata sehinggalah kepada penyakit keturunan.

DNA juga memainkan peranan penting dalam rawatan IVF, penyiasatan forensik dan banyak lagi bidang lain. Penemuan DNA pada tahun 1953 adalah hasil kerja ramai pakar. Francis Crick dan James Watson merupakan antara penyelidik yang mula menemui DNA model dwi-helix yang sangat terkenal dan diiktiraf dengan penerimaan anugerah Hadiah Nobel pada tahun 1962 atas kejayaan mereka itu. (sumber)


7 Penjara Paling Ketat Di Dunia

Walaupun penjara dibina untuk mengurung penjenayah dan pelaku salah agar mereka tidak dapat meloloskan diri, namun masih banyak penjara di seluruh dunia yang mempunyai kelemahan dari segala segi. Akibatnya, berlaku insiden di mana banduan-banduan berjaya melarikan diri sekaligus memberikan risiko kepada penduduk awam.

Disebabkan hal ini, sesetengah penjara telah dibina khas untuk penjenayah yang sangat berbahaya yang mana dilengkapi dengan teknologi tinggi dan kawalan tersangat ketat bagi mengelakkan "prison break" berlaku. iluminasi.com ingin kongsikan antara 7 penjara paling ketat di dunia yang mana agak mustahil untuk banduan meloloskan diri.

Dikenali sebagai SBCC bagi mereka yang di dalam, ia dibuka secara rasmi pada tahun 1998. Sehingga kini, penjara ini belum melaporkan apa-apa kejadian melarikan diri dan masih kekal sebagai penjara paling berteknologi tinggi dan ketat di dunia.

Terdapat 600 pegawai penjara yang mengawal 1,500 orang banduan, namun untuk lebih pasti, penjara ini juga dipantau secara teliti menggunakan robot. Terminal komputer grafik antara muka FotrtyTwo memacu sistem tanpa kunci yang mengawal segala-galanya di penjara ini dari pintu-pintu penjara kepada bekalan air, sehinggalah kepada sistem PA dan pagar utama.

Bukan itu sahaja, ia menggungkan kamera 370 unit kamera HD untuk merekodkan premis ini 24 jam sehari, ditambah dengan dawai kawat dan sistem pengesanan gelombang untuk mengawasi perimeter penjara ini.

Dan jika anda rasa anda boleh mencabut plag untuk mematikan sistem keselamatan ini, anda silap. SBCC adalah antara salah satu penjara di Amerika Syarikat yang menggunakan hampir 100% tenaga elektrik daripada tenaga solar dan hidroelektrik. Jika anda ingin melarikan diri dengan cara oldschool seperti memecahkan dinding, pernjara ini menggunakan kongkrit yang sangat kuat dan keluli kebal.

Penjara Black Dolphin terletak di sempadan antara Rusia dan Kazakhstan dan menempatkan penjenayah paling dahsyat di Rusia, sekumpulan pengganas, kanibal, pembunuh dan semua jenis penjenayah yang dihukum penjara seumur hidup.

Setiap kali banduan dipindahkan dari sel ke sel yang lain dalam penjara, mata mereka ditutup dan dipaksa berjalan dengan cara menunduk 90 dargah (seperti rukuk dalam solat).

Dengan ini, mereka tak dapat melihat persekitaran dan tidak dapat mengetahui struktur dalam penjara sekaligus gagal membentuk peta visual penjara dalam minda mereka. Hasilnya, mereka tak akan pernah mampu membuat perancangan untuk melarikan diri daripada penjara ini.

Malah, penjara ini mempunyai 900 pegawai yang mengawal hanya 700 orang banduan 24 jam sehari. Pegawai-pegawai ini akan menghalang banduan untuk duduk atau berehat di atas katil jika bukan waktu tidur.

Dibina pada tahun 1867 di tengah-tengah ibu kota Paris, Penjara La Sante ini adalah antara penjara yang paling terkenal dan terketat di dunia. Ia terkenal sebagai penjara yang mana jika anda masuk, anda hanya akan dapat keluar, bila tiba masa untuk anda keluar, bermakna tiada siapa akan dapat cuba melarikan diri.

Walaupun ia terletak di tengah-tengah kota, seni bina dan langkah-langkah keselamatan penjara ini adalah ringkas dan sangat efektif sehingga ia mustahil untuk meloloskan diri.

Beberapa tahun lalu, beberapa ratus orang banduan cuba untuk merancang keluar dari penjara ini menggunakan jalan yang sukar, yang mana mereka rasa jalan yang membolehkan mereka bebas, iaitu melalui paip kumbahan.

Rancangan tersebut gagal kerana sistem paip kumbahan juga terkunci, menyebabkan ramai daripada mereka mati lemas.

Dibina pada tahun 1958 dan terletak 3,000 kaki di atas paras laut, jauh di dalam lembah terpencil di Daerah Changping, Beijing, Penjara Qincheng adalah penjara keselamatan maksima yang dianggap sebagai antara penjara paling ketat di dunia.

Selain daripada ia mempunyai kira-kira 5,000 pegawai penjara, ia juga mempunyai menara kawalan yang paling tinggi di dunia yang dapat melihat seluruh kawasan dalam dan luar penjara yang mana dikelilingi oleh lembah dan gurun di semua bahagian. Ini bermakna tak ada sesiapa akan mampu menyembunyikan diri daripada pandangan pengawal menara ini.

Penjara ini dibina dengan bantuan Kesatuan Soviet yang pada asalnya digunakan dalam penahanan penjenayah Perang Kuomintang.

Walaupun Penjara Kem Delta terletak di Guantanamo Bay, Cuba, namun ia adalah miliki kerajaan Amerika Syarikat yang tak perlu diperkenalkan lagi. Sebahagian daripada pangkalan ini beroperasi di bawah jagaan tentera bersenjata Amerika Syarikat yang pada asalnya menjadi "rumah" kepada penjenayah perang terutamanya pengganas ketika menentang Al-Qaeda.

yang dikendalikan oleh angkatan bersenjata Amerika, ia adalah satu kemudahan penahanan yang menempatkan penjenayah yang dianggap sebagai keutamaan tertinggi oleh AS. Ia dibahagikan kepada beberapa kem yang mana digunakan untuk beberapa sebab.

Setiap kem berlainan mempunyai tahap keselamatan dan sekuriti yang tersendiri, yang mana Kem 3 berada di bawah sekuriti maksimum. Kem 7 baru-baru ini menjadi sebahagian daripada rahsia penjara, di mana hanya penjenayah yang dahsyat dikurung. Tiada siapa dibenarkan untuk tahu di mana mereka berada, termasuklah keluarga dan juga peguam.

Lebih dahsyat, 12 orang pegawai penjara ditugaskan untuk menjaga dan mengawal seorang banduan, membuatkan ia sangat mustahil bagi banduan untuk melakukan sesuatu yang tidak dibenarkan apatah lagi melarikan diri.

Kem ini juga dikelilingi oleh pangkalan ketenteraan Amerika, jadi, adalah tidak berbaloi bagi banduan untuk cuba meloloskan diri.

Penjara ini telah ditutup pada tahun 1963, namun ia menjadi lagenda kerana bentuknya yang seperti kubu. Ia juga menjadi tempat mengurung penjenayah paling terkenal dan dahsyat di Amerika Syarikat termasuklah Al Capone, Machine Gun Kelly, Rafael Miranda dan Whitey Bulger.

Sepanjang operasi, 14 cubaan melarikan diri dilakukan oleh 36 orang banduan, yang mana 5 daripadanya tidak diambil kira dan dikatakan telah mati akibat lemas.

Penjara ini terletak di sebuah pulau dan cubaan meloloskan diri bermakna banduan perlu berenang sejauh 2.4 kilometer ke daratan yang terdekat.

Namun, penjara ini terpaksa ditutup akibat air garam yang berterusan mengikis bangunan dan penduduk San Francisco menyatakan kebimbangan mengenai kumbahan di kawasan sekitar, dengan mendakwa bahawa tahanan dan keluarga pegawai penjara telah dibuang ke laut.

Penjara ADX Florence yang terletak di Amerika Syarikat mungkin boleh ditabalkan sebagai penjara paling ketat di dunia dan mustahil untuk banduan meloloskan diri. Ia tersangat ketat yang mana dikatakan bahawa seseorang banduan itu adalah sangat bertuah jika dia dapat melihat cahaya matahari.

Ia dibina pada tahun 1994 sebagai respon terhadap penjara-penjara di Amerika Syarikat yang tidak berupaya untuk mengawal tahanan yang sangat ganas dan dahsyat. Dengan pembinaan penjara ini, ia diamanahkan untuk menjadi lokasi kurungan penjenayah yang mampu memberikan risiko tinggi kepada negara ini.

Dengan sel penjara yang tidak mempunyai akses terus, banduan dikurung sepanjang hari tanpa sebarang langkah yang memungkinkan mereka untuk keluar. Sama seperti Penjara Black Dolphin, adalah mustahil untuk mengetahui arah yang anda berhadapan, atau di mana lokasi anda apabila memasuki penjara ini.

Ia merupakan hasil rekabentuk di mana semua tingkap sel hanya menghadap langit dan lokasi rekreasi banduan adalah di dalam lubang kongkrit tanpa tingkap. Ini membuatkan ia sangat mustahil untuk mereka membuat peta fasiliti ini apatah lagi untuk meloloskan diri.

Jika banduan cuba juga melarikan diri, beribu-ribu pengesan pergerakan, kamera dan pagar dawai berketingiaan 12 kaki yang sensitif tterhadap tekanan akan menggagalkan rancangan tersebut.


Lelaki Ini Kongsikan Perbezaan Sistem Pendidikan Rendah Di United Kingdom

Penulisan ini ditulis Tuan Azwa Abdul Aziz di laman Facebook beliau dan pihak iluminasi mendapat kebenaran untuk mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Oleh kerana ramai yang meminta berkongsi bagaimana belajar di sini (Scotland) khususnya sekolah rendah, maka saya cuba menyiapkan serba sedikit coretan kembara anak perempuan kami, Aisya Qistina yang kini berumur 9 tahun.

Aisya sempat bersekolah darjah 1 hampir 2 bulan sebelum kami bertolak ke UK dalam bulan 3. Saja nak bagi dia merasa dunia persekolahan di Malaysia dulu. Malah dia sendiri bersemangat nak masuk sekolah bila tengok orang lain membeli pakaian sekolah.

Alhamdullilah, hari pertama dia bersekolah tidak ada sebarang masalah. Malah sekolahnya antara yang mendapat liputan berita bagi pelajar tahun 1. Cuma apa yang agak menyedihkan ketika melihat dia bersekolah, adalah beg yang terlalu besar dari tubuhnya yang halus dan perlu ke tingkat 2.

Kemudian semasa waktu rehat, kesian juga sebab dia tidak pandai membeli makanan di kantin. Alhamdulillah sebelum sekolah dah bekalkan kuih. Sempat juga dia merasa persekitaran dan pembelajaran di Malaysia.

Sewaktu sampai di sini, dia sudah boleh bersekolah pada hari ke 3 kami di Aberdeen, Scotland. Aisya ini tidak tahu langsung berbicara dalam English. Hanya dua bahasa dia tahu. Bahasa loghat ganu yang memang dia bercakap dengan kawan-kawan dan bahasa Melayu baku jika ke rumah sepupu-sepupunya di Perak atau Kedah.

So ditanya sejauh mana dia nak ke sekolah . Dia sangat suka tapi risau dengan penguasaan bahasanya. Saya catatkan permerhatian saya dalam bentuk ‘point’ supaya mudah dihadam.

1. Sekolah di sini hanya ada satu guru kelas yang mengajar semua subjek. Hanya subjek-subjek yang spesifik seperti pendidikan jasmani sahaja yang dibantu orang lain.

2. Walaupun ada pakaian seragam, tetapi tidaklah terlalu ketat macam di Malaysia atau terlalu bebas macam di US. Aisya memakai tudung ke sekolah dan merupakan satu satunya murid di sekolahnya yang memakai tudung. Saja nak terap supaya dia bangga sebagai seorang Muslim dan guru-guru rakan-rakan tahu latar belakangnya.

3. Kelas Aisya boleh dikatakan sebagai kelas antarabangsa kerana pelbagai latarbelakang murid-murid. Scottish, Polish, Turkish, Ukrainian, Republic Czech dan banyak lagi. Muslim mungkin 2-4 orang dalam kelas tersebut. Sekolah Aisya bukan sekolah antarabangsa. Mungkin Aberdeen sebagai bandar minyak menjadi suasana sini bagi komuniti antarabangsa.

4. Bagi anak yang dari (Primary 1-4), ibu bapa wajib hantar dan ambil anak-anak. Tapi kalau ikut praktikal sampai darjah akhir (P7-darjah 6) pun mak ayah tunggu lagi. Cikgu hanya melepaskan anak-anak bila nampak muka penjaga.

5. Tiada pengawas yang ambil nama pelajar lewat. Pelajar lewat akan di isi dalam form dan yang akan dikenakan denda nanti bukanlah pelajar. (tapi mak ayah yang terima surat. Dah kenapa mak ayah hantar lewat).

Bercakap pasal denda, sekolah-sekolah di England berbeza sikit dengan Scotland. Kalau mak ayah tak hantar anak tanpa sebab yang kukuh boleh dikena denda berbentuk duit yang boleh dikatakan tinggi jugak nak bayar.

Berbalik kepada kisah Aisya tadi, setelah seminggu dua sekolah ada satu pertanyaan yang bagaikan bom jangka untuk saya dan ibunya walaupun dia masih tidak boleh berbahasa Inggeris:

"Papa, kenapa budak kat sini, bila nampak sampah mereka ambil buang ke dalam bakul. Tak marah-marah dan cepat minta maaf. Sedangkan di sekolah Aisya dulu (merujuk di Malaysia), tak macam tu. Suka bergaduh, mengejek dan lain-lain, sedangkan kita orang Islam,".

Soalan ini sampai sekarang pun terkial-kial mencari punca. Bila diperhatikan betul-betul apa yang diajar di sekolah sini pada peringkat awal adalah apa yang dipanggil adab. Menghormati hak orang lain. Menjaga hubungan antara guru dengan murid, antara murid dengan murid lain.

Walaupun Aisya tidak tahu Bahasa Inggeris tiada kelas khas pun untuk dia. Sebaliknya hanya ada satu sesi khas kepada kanak-kanak yang bukan native speaker dan tidak fasih berbahasa Inggeris. Kelas ini pun tidak sampai sejam atau 2 jam sehari.

Teringat ketika mula-mula dia masuk betapa dia dijaga oleh seorang kanak-kanak Polish yang bagaikan seorang kakak. Ini yang diberitahu gurunya. ‘Bonding’ dicipta mungkin kerana dia juga bergelut dalam kemahiran komunikasi peringkat awal dan beliau faham situasi yang dialami Aisya.

Kalau diperhatikan di sini aktiviti banyak bermain sambil belajar terutama peringkat awal sekolah. Apa yang diutamakan adalah kanak-kanak boleh menyatakan dan berkongsi kreativiti. Tapi bukan bermakna tiada silibus. Yang pasti semua anak Malaysia akan suka sekolah di sini kerana:

1. Tiada buku teks yang berat pun nak bawa. Hanya buku latihan. Itupun semua subjek gabung satu buku sahaja.

2. Kerja sekolah dalam seminggu hanya diperuntukkan antara 1 hingga 2 jam dan kebiasaanya kerja tersebut dalam pemantauan ibubapa.

3. TIADA KERJA RUMAH apabila menjelang cuti sekolah panjang kerana cuti diberikan untuk kanak-kanak berehat dan bercuti.

Jadi apa yang dia belajar? Anda pasti terkejut dengan apa yang anak anda belajar. Nampak je macam main. Antara komunikasi yang saya ingat.

1. Mereka berbicara soal ‘FAIRTRADE’. Bapanya pulak terpaksa google cari apa dia FairTrade. Pembelian hasil pertanian bagi membantu petani untuk mendapatkan tawaran yang lebih baik (banyak dari negara maju). Jadi, kalau pergi pasar, buah-buahan fairtrade yang dia mintak cari.

2. Berbicara pasal bantuan kemanusiaan. Bagaimana menolong negara yang susah. Kadang-kadang hasil kerja mereka di hantar di Negara Afrika/Asia Tengah yang kebuluran atau peperangan bagi membuatkan mereka ada nilai kemanusiaan.

3. Ada sekali bila ke sekolah, diberitahu papa ”You know Papa, when we breathe we use oxygen, and we release carbon dioxide. Oxygen made by plants. So we need them”. Terkejut saya bukan dengan kata-katanya. Tapi lebih kepada apa yang diaplikasinya. Cuma saya bertanya kembali , “Who creates plant” ? supaya setiap yang dipelajarinya akan dikaitkan dengan faktor penciptaan.

5. Boleh kenal tulang-tulang dalam sistem anatomi badan dalam terma perubatan yang terpaksa mak ayah sekali lagi kena google.

6. Bila bercerita pasal sejarah, boleh bercerita sejarah VIKING dengan baik. Hebatnya di sini mereka bukan belajar sejarah secara menghafal tetapi menghayati dengan disambung dalam subjek lain seperti kraf (buat kereta, topi, istana Viking dll)

7. Dalam subjek agama, mereka lebih tekankan menghormati agama lain termasuk Islam. Pernah dipanggil ibu bapa beragama Islam untuk menunjukkan cara-cara berwuduk di dalam kelas. Jangan risau jika ada aktiviti gereja (kadang-kadang perhimpunan sekolah di buat di situ), sebab kita boleh kecualikan anak kita dari aktiviti tersebut bila-bila masa sahaja.

8. Berbicara mengenai sukan olimpik dan atlet dari yang anda suka dari negara anda. Sudah pasti Aisya memilih datuk Lee Chong Wei. Ada juga Aisya tanya sebab dia sertai Kelab Bolasepak, bagai mana dengan bolasepak Malaysia. Hebat tak? Saya hanya biarkan anda sahaja menjawab. Hehe.

NOT BAD FOR 9 YEARS GIRLS .... Based on early asumption banyak bermain.

Sebab tiada peperiksaan, maka tiadalah penyampaian hadiah atau apa-apa yang berkaitan. Ganjaran kebanyakkan adalah berbentuk stiker. Yang menarik banyak ganjaran itu bukan dari sudut akademik tetapi dari sahsiah.

Dan satu lagi yang menarik setiap ganjaran yang dapat akan turut menyumbang pada kumpulan (rumah sukan) anda. Kalau tengok cerita Harry Porter Grryfindor vs Slytherin itu. Begitulah rupanya.

Kalau hari sukan sekolah tak perlu beria-ria, tapi aktiviti menarik. Hadiah sekali lagi sticker.

1. Percuma. Jika nak mohon derma 2 pound (lebih kurang RM2 – jangan convert) pun ayat penuh manis dalam kata-kata.

2. Primari 1 hingga 3 makanan adalah percuma. Vegetarian pun ada, tapi Aisya lebih selesa bawa bekal

3. Kalu ada aktiviti nak mintak pakai baju tema tertentu pun ayat berhati-hati. Tak perlu beli baru, pakai apa yang ada. Kalu tak ada boleh pakai apa sahaja.

Sekian perkongsian yang sedikit ini. Banyak lagi nak cerita tapi penat nak taip. Sebab itulah dalam diari secretnya, ada coretan macam gambar di bawah bila tau nak balik Malaysia.

Adakah pendidikan United Kingdom yang terbaik? Ya dan tidak. Cabarannya lebih kritikal bila anak-anak di sekolah menengah. Adakah pendidikan di UK membuat kanak-kanak suka sekolah dan cintakan ilmu? Sudah pastinya ya.


5 Saham Terbitan Awam (IPO) Paling Besar di Negara Kita

Ura-ura berkenaan langkah membuka Petronas supaya dimiliki orang awam, bagi mengumpul dana untuk membiayai tanggungan hutang negara merupakan satu desas-desus yang kuat diperkatakan. Bagaimanapun, pada pandangan kami itu hanyalah spekulasi media yang sebenarnya boleh dikatakan tidak realistik kerana tujuan IPO dibuat bukanlah untuk mengumpul dana membayar hutan. Kami sudah terangkan berkenaan apa itu IPO dalam artikel ini. Bagi yang belum memahami apa itu IPO, bacakan dulu artikel tersebut.

Tahukah anda 5 saham terbitan awam terbesar di negara kita? Berikut adalah 5 syarikat yang berjaya mengumpulkan modal perniagaan paling besar di negara kita, selepas dibuka kepada orang awam dan mendapat keyakinan pelabur yang paling tinggi.

Eco World International Bhd. adalah sebuah syarikat hartanah yang cukup terkenal bukan saja di negara kita, malahan di luar negara. Terbitan awam saham Eco World berjaya mencatatkan jualan saham mencecah RM2.58 billion. Dibuka kepada orang ramai pada 3 April 2017 dengan harga RM1.20 satu unit, saham Eco World tersenarai di bursa Malaysia pada harga RM1.31 sebelum ditutup pada hari itu dengan nilai RM1.28.

Malakoff adalah pengeluar tenaga bebas terbesar di negara kita dan juga Asia Tenggara. Proses saham terbitan awamnya adalah yang terbesar pada tahun 2012 dan berjaya mengumpulkan RM2.74 billion selepas dibuka kepada orang ramai. Saham Malakoff dibuka pada harga RM1.80 seunit pada 15 Mei 2015, sebelum turun empat hari kemudian pada harga RM1.72. Hanya pada 2 Jun 2015, saham tersebut naik kembali pada tahap RM1.81 satu unit.

Anak syarikat kepada Petronas, Petronas Chemicals adalah badan yang mengawal selia pengeluaran bahan kimia melibatkan petroleum di negara kita. Satu ketika dulu memegang tampuk IPO terbesar Malaysia, saham terbitan awam Petronas Chemicals dibuka pada harga yang agak tinggi berbanding syarikat lain yang tersenarai. Sahamnya dijual pada harga RM5.04 untuk pelabur terpilih dan RM5.20 untuk pelabur lain. Melalui proses ini, Petronas Chemicals berjaya mengumpulkan RM12.8 billion selepas disenaraikan di bursa saham negara kita.

Kumpulan perubatan terbesar di Asia, IHH Healthcare berpengkalan di Kuala Lumpur namun beroperasi di seluruh dunia, antaranya Hong Kong, UAE, Brunei dan tak lupa juga Malaysia serta Singapura. Menjadi pemilik kepada International Medical University dan Hospital Pantai Kuala Lumpur. Saham IHH dibuka pada harga RM2.80 dan melonjak setinggi 9.6% selepas disenaraikan dan berjaya mengumpulkan nilai saham sebanyak RM8.3 billion bagi IHH memperkembangkan rangkaian kesihatan mereka.

Menggalas tanggungjawab mengkomersialkan agensi kerajaan FELDA, Felda Global Ventures atau FGV adalah saham terbitan awam terbesar di negara kita setakat ini. Saham FGV dibuka pada harga RM4.55 seunit pada 28 Jun 2012, melonjak naik kepada nilai RM5.46 sebelum ditutup pada harga RM5.30. Bagaimanapun, saham FGV menjunam teruk ke tahap RM1.15 pada Ogos 2015 sebelum kekal pada paras RM1.68 ketika ini. Semasa disenaraikan dan dibuka kepada orang awam, saham FGV berjaya mengumpul modal terkumpul sebanyak RM10.4 billion.


10 model binaan LEGO paling hebat

Siapa yang tidak kenal LEGO? Tidak kiralah kanak-kanak berumur 5 tahun mahupun orang dewasa yang berumur 50 tahun, semua pasti kenal apa itu LEGO. Permainan blok kegemaran ramai yang memerlukan masa dan kesabaran ini berasal dari negara Denmark. Pelbagai model LEGO pernah dibina di seluruh dunia daripada yang kecil sehinggalah ke skala gergasi. Kami ingin kongsikan bersama anda senarai 10 model LEGO terhebat pernah dibina:

Usaha membangunkannya rumah ini sebenarnya bermula hanya untuk siaran televisyen. Hos terkenal British iaitu James May telah menyiapkan beberapa cabaran di mana dia perlu menggunakan permainan kanak-kanak yang sebenar untuk membina rumah berskala normal. Rumah yang dilengkapi dengan perabot yang diperbuat dari Lego ini juga mempunyai kucing buatan legonya tersendiri.

Walaupun rumah ini kurang selesa untuk diduduki namun ia kelihatan begitu cantik sekali. Pembinaan rumah ini memerlukan 1,000 orang pembantu dan 3.3 juta bongkah Lego. Malangnya rumah ini telah dirobohkan pada tahun 2010 setelah gagal mendapat pemilik baru walaupun usaha untuk menyelamatkannya telah dijalankan di dalam Facebook.

Presiden Obama pasti teruja setelah mengetahui majlis perasmiannya sebagai Presiden Amerika telah direka semula menggunakan model Lego. Mula diperkenalkan di taman tema Legoland California pada tahun 2009, binaan ini mempunyai replika Capitol Building dengan lebih 1,000 orang 'hadirin'. Perlantikan Presiden Obama memainkan peranan penting dalam usaha hak kesamarataan penduduk Afrika-Amerika di negara itu. Jadi, ia adalah sesuatu yang patut dikenang melalui binaan model Lego ini.

Salah satu lagi ikon tarikan di Amerika Syarikat iaitu replika Pusat Angkasa Kennedy. Dengan menggunakan lebih 750,000 bongkah Lego, ia mengambil masa selama 2,500 jam untuk dibina termasuklah pembinaan sebuah replika kapal angkasa Saturn 1B Rocket. Dengan bangunan setinggi 6 x 8 kaki, ia juga mempunyai roket setinggi 6 kaki.

Binaan ini dibuat berdasarkan hubungan yang telah lama terjalin antara NASA dan Lego. Lego pernah dibawa ke angkasa lepas oleh pihak NASA dan mereka juga menggunakan Lego untuk membuat model angkasa lepas. Salah seorang kakitangan NASA, Leland Melvin menyatakan kerjasama ini adalah sesuatu yang sangat menyeronokkan. NASA juga mahu lebih ramai kanak-kanak tertarik dengan teknologi angkasa lepas melalui pendekatan menggunakan Lego.

Gambar model Lego ini diperolehi dari Internet apabila ia menjadi viral setelah dimuat naik oleh Amy Hughes, seorang pengaturcara komputer di laman webnya yang sudah tidak aktif lagi sekarang. Walaupun maklumat yang diperolehi tidak begitu banyak, namun beberapa pakar Lego berpendapat sekurang-kurangnya 75,000 bongkah Lego telah digunakan dan setiap binaan di dalamnya begitu terperinci. Model Lego ini diberi nama The Church of Abston (diambil sempena Arcylonitrile Butadiene Styrene iaitu bahan plastik yang digunakan untuk membuat bongkah Lego). Sebelum Amy Hughes menutup laman webnya, dia dilihat memuat naik gambar kucing yang berada di dalam gereja itu. Mungkinkah dia cuba menyampaikan mesej penting bagi penganut Cat-o-lik (Katolik)?

Membuat model sebuah bangunan menggunakan Lego sudahpun sedia ada rumit, apatah lagi jika model sebuah bandar. Model kota London ini terletak di taman tema Legoland Windsor yang terletak di pinggir bandar London. Pembinaannya mengambil masa 24,000 jam untuk siap dan mempunyai pelbagai mercu tanda kota London yang terkenal seperti Palace of Westminster, Tower Bridge, 30 St Mary’s Axe dan banyak lagi. Apa yang lebih menakjubkan ialah pembinaan London Eye yang membentuk sebuah bulatan yang sempurna. Keseluruhan binaan ini menggunakan 13 juta bongkah Lego dan meliputi kawasan sebesar 330 meter persegi. Sungguh menakjubkan!

Replika Raja Mesir ini kelihatan terapung di sungai Thames pada tahun 2009 bagi mempromosi Legoland Windsor dengan pameran terbarunya iaitu “Kingdom of Pharaohs”. Dengan berat mencecah 1 tan, ia merupakan model Lego yang terbesar pernah dibina dengan ketinggian 16 kaki. Replika Raja Mesir ini dibawa sejauh 1,395 batu dari Republik Czech dan ia masih utuh dan selamat sehingga kini. Satu hasil kerja yang patut dibanggakan.

Selain NASA, pihak Lego juga pernah bekerjasama dengan Star Wars. Lego banyak menghasilkan replika filem Star Wars yang merupakan model yang mahal seperti The Phantom Menace yang terjual pada harga RM592 dan juga Millenium Falcon yang dijual di Amazon.com pada harga RM23,300.

Akan tetapi, kesemua model keluaran Lego ini mungkin tidak cukup kompleks bagi seorang peminat fanatik sehinggakan dia membangunkan model Legonya sendiri yang meniru binaan Droid Control Ship daripada filem Star Wars. Semua usaha ini hanya dibuat oleh seorang lelaki sahaja iaitu Paul Yperman berpandukan buku Star Wars dan lebih 30,000 bongkah digunakan di mana ia mengambil masa 2 tahun untuk siap.

Salah satu lagi pertembungan dunia geek dan karya agung Lego. Kali ini dengan dunia Harry Potter pula. Model binaan istana magik seperti dalam kisah Harry Potter ini kelihatan menakjubkan terutamanya sesetengah bahagian istana yang mempunyai permukaan sekata dan licin.

Model ini dihasilkan oleh Alice Finch yang memenangi anugerah “Pameran Terbaik” semasa pesta BlockCon yang diadakan pada tahun 2012. Bukan itu sahaja, model yang menggunakan lebih 400,000 bongkah Lego ini juga mempunyai perincian di dalamnya seperti Profesor Dumbledore yang sedang memberi ucapan, Harry dan Ron di Chamber of Secrets dan banyak lagi. Hiasan dalamannya yang cantik juga menjadi penyumbang kepada kemenangan model ini.

Kesemua rekod yang dicipta sememangnya adalah untuk dipecahkan. Begitu juga dengan rekod menara tertinggi Lego yang kerap bertukar tangan. Pada asalnya, United Kingdom memegang rekod tertinggi pada 2008 di Legoland Windsor sebelum gelaran tersebut dirampas oleh Menara Seoul untuk beberapa bulan sahaja. Kemudian, Legoland Windsor sekali lagi merampasnya kembali dengan menara yang baru. Akan tetapi, pada tahun 2012 sebuah lagi menara lego yang lebih tinggi dibina di Prague.

Pemenang pingat emas Olimpik negara itu telah meletakkan bongkah yang terakhir dan paling tinggi dengan rekod baru setinggi 32.5 meter. Akhirnya, rekod itu berakhir selepas 5 tahun apabila muncul sebuah menara Lego yang dibangunkan di Tel Aviv, Israel menggunakan 500,000 bongkah Lego yang didermakan penduduk bandar itu dan mengambil masa selama setahun untuk siap. Ia dibina bagi memberi penghormatan kepada seorang peminat Lego berusia 8 tahun yang juga menghidap kanser iaitu Omer Sayag. Menara ini diberi nama Menara Omer bersempena nama kanak-kanak itu.

Jika sebelum ini replika Firaun merupakan model terbesar pernah dibina, kali ini gabungan terhebat antara Lego dan Star Wars sekali lagi telah mewujudkan X-Wing. Ia dibina pada skala 1:1 dan boleh memuatkan manusia biasa di dalam ruang kokpitnya. Ia dibina menggunakan 5.3 juta bongkah Lego dan disiapkan oleh pasukan seramai 32 orang ahli dalam masa empat bulan.

Model ini mula dipamerkan di serata tempat dan mendapat sambutan hangat dari para peminat Lego dan Star Wars. Ia sebenarnya dibina untuk tujuan pelancaran rancangan TV kanak-kanak iatu “The Yoda Chronicles,” akan tetapi hasilnya amatlah menakjubkan dan mungkin akan diingati sepanjang zaman.


10 pokok yang sangat terkenal sehingga menjadi tarikan pelancong

Pokok merupakan tumbuhan berkayu di dalam alam tumbuhan. Sejenis tumbuhan itu diklasifikasikan sebagai pokok sekiranya tumbuhan itu mempunyi akar, batang, dahan dan daun. Seperti mana yang diketahui umum bahawa pokok merupakan hidupan yang penting di dalam kitaran ekosistem. Akan tetapi sayangnya kebanyakan manusia beranggapan pokok hanya sekadar benda biasa sahaja. Namun begitu terdapat juga pokok yang lebih popular berbanding yang lain. Mari kita kenali 10 pokok paling popular di dunia.

Pokok baobab yang unik ini menjadi simbol kepada penduduk Madagascar. Tempat terbaik melihat pokok ini adalah di Alley of the Baobabs. Terdapat 6 jenis spesies baobab asli di Madagascar dan ia dapat bertahan lama tidak kira sama ada menghadapi kebakaran hutan mahupun penerokaan kemajuan yang berlaku. Tidak seperti pokok yang lain, pokok ini tidak mempunyai gelang tahunan pada bahagian dalam batang.

Walaupun tidak mempunyai gelang tahunan seperti pokok lain, teknologi kajian usia menggunakan karbon menunjukkan pokok ini boleh hidup hingga ribuan tahun lamanya. Pokok baobab juga mempunyai buah yang boleh dibuat jus ataupun untuk tujuan perubatan. Pokok ini mempunyai ruang kosong di dalam batangnya dan terkenal sebagai tempat simpanan seperti air. Malah, pada tahun 1993, ruang kosong pada pokok baobab telah tular akibat dijadikan sebuah bar.

General Sherman merupakan sejenis pokok sequoia dan merupakan pokok tanpa dahan paling besar di dunia. Pokok ini bersama ribuan pokok sequoia yang lain terletak di Taman Negara Sequoia, California. Ia mempunyai ketinggian 84 meter (275 kaki). General Sherman juga merupakan antara pokok tertua yang direkodkan di dunia dengan anggaran usia 2,700 tahun.

Sekali pandang, pokok Old Tjikko ini kelihatan tidaklah begitu menarik. Tambahan pula dengan kekurangan daun pada sesetengah dahannya. Pokok yang berasal dari Norway ini hanya mempunyai ketinggian 16 meter. Namun, apa yang mengagumkan tentang Old Tjikko ini ialah ia merupakan pokok yang diklon paling tua di dunia.

Pokok ini mempunyai cabang dahan yang melalui kitaran hidup dan mati. Walaupun ia bukanlah pokok yang tertua di dunia, namun sistem akarnya telah wujud sejak 9,500 tahun lamanya. Anda boleh melihat sendiri pokok ini di Taman Negara Fulufjället di Sweden.

Spesies pokok paling terkenal di New Zealand ialah pokok Kauri. Pokok ini mempunyai struktur yang besar dan tinggi. Salah satu pokok kauri yang terbesar ini dinamakan Tāne Mahuta yang membawa maksud “Raja Hutan” dalam bahasa Maori. Umur pokok ini dianggarkan berusia sekitar 2,500 tahun. Pokok purba ini juga begitu penting dalam kebudayaan dan kerohanian kaum Maori dan Pakeha di New Zealand. Pokok besar yang menjadi tarikan pelancong ini terletak di Hutan Waipoua di daerah utara negara itu.

Pokok yang diberi nama Sri Maha Bodhi ini terletak di Bodh Gaya, salah satu tempat suci bagi penganut Buddha. Pokok ini terletak bersebelahan dengan Kuil Mahabodhi, tempat di mana Buddha sendiri telah mendapat “pencerahan” dan ilham anutan itu. Lagenda mengatakan suatu masa dahulu Buddha pernah duduk di bawah pohon yang sama ini.

Satu kuil kecil telah dibangunkan di sini bagi menandakan tempat di mana Buddha dikatakan bertapa tanpa mengelipkan mata selama 7 hari. Pokok ini dipuja dan diberi penghormatan kerana penglibatannya dengan Buddha secara langsung. Pokok fig gergasi ini juga dikenali dengan nama Pokok Bodhi, Bo, atau Fig Suci.

Pokok ini menjadi satu simbol pentinb kepada ramai penduduk di Sierra Leone. Bagi mereka, sebuah pokok digelar Cotton Tree berdiri megah sebagai monumen yang menjadi lambang pembebasan hamba Afrika-Amerika yang menduduki penempatan di situ pada 1792. Hamba-hamba ini diberi kemerdekaan kerana telah berperang membantu Amerika untuk mendapatkan kebebasan daripada British. Menurut sejarah, hamba yang dibebaskan telah berlayar dan mendarat di Sierra Leone dan telah membuat sambutan kesyukuran di bawah pokok ini sebagai tanda kebebasan mereka di tanah baru.

Walaupun usia pokok ini tidak dapat dipastikan dengan tepat, namun melalui sejarah dan kebudayaan masyarakat di sini, usia pokok ini sudah setaraf dengan pokok-pokok tua yang lain. Sehingga kini, pokok ini menjadi tempat warga tempatan berdoa, menyediakan sembahan dan pelbagai lagi perkara sebagai tanda penghormatan kepada nenek moyang yang telah mengasaskan negara itu. Pokok ini kekal sebagai simbol keamanan dan kebebasan negara yang sering bergolak dari semasa ke semasa ini.

Di Derby, Australia terdapat sebuah pokok yang terkenal dengan kisah yang pelik. Pokok Penjara Boab ini pernah digunakan untuk memenjarakan kaum pribumi di sini sebelum dijatuhkan hukuman di Derby. Perkataan boab ini diambil oleh orang Australia daripada pokok baobab yang terdapat di Madagascar.

Anda boleh lihat persamaan fizikal pokok ini dengan pokok baobab kerana mempunyai ruang kosong di tengah batang. Akan tetapi struktur batang pokok boab Australia ini adalah berbeza kerana ia lebih pendek dan membengkak. Dinding batangnya yang tebal dan kuat membuatkan ia sesuai dijadikan tempat simpanan air hujan.

Teknik menyimpan dan mengambil air dari pokok ini telah dilakukan oleh kaum pribumi Australia sejak dahulu lagi untuk bertahan semasa musim kemarau. Daun pokok boab ini juga diketahui mempunyai pelbagai manfaat dari segi perubatan.

The Tree of Tule terletak di satu tapak suci berdekatan sebuah gereja di Santa María del Tule, Mexico. Pokok ini adalah daripada spesies Cypress Montezuma, di mana ia dikenali sebagai pokok yang mempunyai batang paling kuat di dunia mengalahkan General Sherman. The Tree of Tule diiktiraf UNESCO sebagai tapak bersejarah di Mexico namun kehadiran terlalu ramai manusia membuatkan pokok ini pelahan-lahan mati akibat pencemaran.

Methuselah ini dianggap spesies pine bristlecone tanpa pengklonan paling tua dijumpai di dunia. Pokok ini dikatakan telah mencecah usia 4,849 tahun. Semasa usia pokok ini sekitar 4,800 tahun, ia masih hidup subur dan megah berdiri.

malangnya, sebahagian besar pohon unik ini telah ditebang pada tahun 1964 untuk tujuan kajian tanpa mengetahui rekod usia sebenarnya. Apa yang masih wujud kini hanyalah sebahagian sahaja tinggalan yang dapat kita lihat. Pada tahun 2012, sebatang lagi pokok pine bristlecone yang lebih tua iaitu sekitar 5,067 tahun dijumpai tidak jauh dari Methuselah dan diberi nama Prometheus.

Pokok oak yang mengagumkan ini sememangnya wujud dan telah lama dijadikan tempat upacara keagamaan bagi penganut Kristian. Pokok ini terletak di sebuah pekan kecil iaitu Allouville-Bellafosse di Perancis. Pokok ini telah dijaga dan dipelihara dan menjadi warisan peninggalan era medieval.

Pokok ini telah hidup lebih 800 tahun lamanya. Pada tahun 1600, pokok ini telah terbakar akibat panahan petir dan membuatkan bahagian dalamnya menjadi kosong namun ia tetap tidak mati. Lapisan-lapisan kayu kemudian ditambah bagi menutup ruang kosong pada bahagian batangnya. Kayu penyokong juga dipasakkan agar lebih mengukuhkan lagi kedudukan pokok ini.


6 Industri Perniagaan Yang Menzalimi Haiwan Untuk Keuntungan Pantas

Isu kekejaman pada haiwan bukanlah satu isu baru. Di negara kita, kerap juga kedengaran kisah bagaimana haiwan sengaja dilayan secara buruk hanya untuk memuaskan nafsu sendiri yang gila.

Bagaimanapun, di luar sana sebenarnya banyak juga kumpulan-kumpulan professional yang mengambil kesempatan ke atas haiwan, dalam menjana keuntungan bagi pihak mereka. Haiwan-haiwan ini dilayan tanpa belas kasihan sehinggakan keadaannya terseksa dan dibiarkan sebegitu saja sekiranya tidak mampu mendengar arahan atau kata.

Kami ingin kongsikan kepada anda beberapa contoh bagaimana haiwan dilayan teruk oleh sesetengah kelompok manusia, dalam mengejar keuntungan. Harus dimaklumkan terlebih dahulu, video yang dikongsikan dalam artikel ini mungkin akan menganggu perasaan sesetengah pembaca.

Dalam pertunjukan sarkas, kita sebagai penonton melihat aksi haiwan yang menghiburkan dengan hilaian gelak ketawa, kerana kebiasaannya persembahan itu diselitkan sekali dengan unsur komedi. Apa yang tidak dapat kita lihat di sebalik persembahan sarkas itu, adalah kaedah bagaimana haiwan-haiwan itu dilatih supaya akur dengan tuannya.

Kebanyakan haiwan yang sudah dipilih untuk sarkas, akan dijauhkan daripada ibunya secepat mungkin bagi memudahkan sifat mereka dibentuk bila mencapai umur yang sesuai. Latihannya pula menggunakan hukuman kekerasan bagi menjinakkan haiwan tersebut, dengan sebatan rotan atau pukulan terus dengan tangan menjadi kaedah biasa.

Di negara kita tidak wujud zoo-zoo persendirian yang dijalankan oleh orang awam, bagaimanapun dibeberapa negara luar, zoo telah menjadi satu bentuk perniagaan. Kos yang tinggi serta kesukaran untuk mengawal haiwan telah menyebabkan banyak zoo persendirian mengambil langkah mudah dalam menjalankan operasi mereka.

Haiwan-haiwan dibiarkan begitu saja dalam keadaan tidak terurus dan ada kalanya sengaja dibiarkan lapar, untuk memastikan haiwan tersebut mudah diurus. Sama seperti pertujukan sarkas, hukuman berbentuk fizikal kerap kali digunakan dalam melatih haiwan yang akan bergambar dengan pengunjung.

Kaedah menggunakan haiwan dalam menguji kesan ubat-ubatan adalah satu perkara yang dipandang sebelah mata oleh masyarakat dunia. Haiwan dijadikan hos kepada ubat-ubatan atau teknik baru yang ingin dicuba, tanpa mengambil kira risiko yang bakal dihadapi haiwan tersebut.

Antara haiwan yang paling popular dijadikan bahan kajian adalah monyet dan tikus. Pendedahan demi pendedahan telah pun dilakukan namun kerajaan-kerajaan di seluruh dunia dilihat tidak mahu mengambil sebarang tindakan berikutan keperluan tinggi terhadap penyelidikan ubat-ubatan.

Industri pakaian berasaskan bulu haiwan merupakan sebuah industri besar di dunia, jadi tidak menghairankan wujud banyak pusat-pusat pengumpulan bulu haiwan yang tujuannya hanya satu - mendapatkan bulu haiwan tanpa rasa kasihan.

Bagi mempercepatkan proses, kebiasaannya cara paling primitif digunakan bagi membunuh haiwan tersebut - sama ada mencekik, menghentakkan kepalanya atau apa saja cara mudah dalam memastikan proses itu berlaku dengan cepat. Bulu haiwan pula perlulah diproses secepat mungkin jadi tidak menghairankan sekiranya masih ada haiwan yang hidup walaupun kulitnya sudah tiada lagi dibadan.

Kisah perjalanan bagaimana haiwan dilahirkan sehinggalah mereka dibunuh atau disembelih adalah sesuatu yang pasti membuka mata kita semua. Apa yang menakutkan, kaedah yang digunakan oleh pembekal-pembekal daging ini dikatakan sebagai kaedah yang sepatutnya diikuti.

Bagi mempercepatkan tumbesaran, haiwan-haiwan akan disuntik dengan ubat yang akan membuatkan haiwan-haiwan ini mengalami proses pembesaran lebih cepat dengan daging lebih berat. Anda suka minum susu? Di sesetengah negara, anak kepada lembu yang lahir akan dibunuh dalam memastikan bekalan susu si ibu dapat diambil untuk dipekkan bagi menjadi minuman kita semua.

Dua nama besar dalam industri tembakau dunia dikatakan menggunakan haiwan untuk menguji kesan tembakau dan nikotin sebelum dijual kepada manusia. Ujian-ujian yang diadakan pula bermacam cara. Sebagai contoh, ada haiwan yang disuntik dengan bahan yang ingin diuji lalu dibiarkan mengandung. Apabila kandungannya sudah mencapai usia yang sesuai, perut si ibu akan dibelah untuk mengkaji adakah berlakunya kesan bahan yang disuntik pada anaknya.

Selain itu, rokok yang sudah siap juga diberi kepada haiwan untuk diuji kesannya dengan haiwan seperti arnab dan monyet. Tahukah anda apakah tujuan penyelidikan itu dijalankan? Untuk mengkaji bagaimana tahap ketagihan rokok yang akan dijual dapat ditingkatkan. (rujukan)

Kami berharap gejala kekejaman terhadap haiwan tidak berlaku di negara kita, kerana sukar untuk membayangkan sumber daging yang kita dapat hari-hari, telah melalui pengalaman serupa.

Sekiranya anda ada pengalaman yang dapat anda kongsikan bersama pembaca Iluminasi berkenaan isu ini, sila tinggalkan komen untuk pengetahuan bersama.


9 Persepsi Kecantikan Wanita Yang Sangat Pelik Dari Seluruh Dunia

Kecantikan itu sesuatu yang sangat subjektif. Apa yang cantik di mata anda tak semestinya cantik di mata orang lain. Dan persepsi terhadap kecantikan ini biasanya dipengaruhi oleh budaya di sesuatu kawasan tersebut.

Disebalik kecantikan yang dilihatkan secara rata oleh semua populasi di atas muka bumi ini, terdapat budaya-budaya tertentu di dunia ini yang melihatkan kecantikan itu dari sudut yang agak pelik dan lain daripada yang lain. iluminasi.com ingin kongsikan dengan anda 9 persepsi kecantikan yang lain daripada yang lain.

Membentukkan kaki adalah satu amalan aneh yang menyakitkan berlaku di China, sejak abad ke-10 lagi. Ia dilihatkan sebagai simbol status untuk wanita untuk memiliki kaki yang kecil dan elegan.

Jadi, ketika masih kecil, mereka akan mematahkan jari kaki dan melengkungkan ke bawah kaki supaya ia menyerupai hoof (seperti kaki kuda). Ia dilakukan dengan merendamkan kaki dalam air kencing dan cuka, sebelum melipat semua jari kaki, dimasukkan ke bawah tapak kaki dan dibungkuskan dengan pembalut dengan sangat ketat.

Ia sangat menyakitkan dan memudaratkan kesihatan namun masih wujud sebagai amalan selama 10 abad walaupun menerima tekanan berterusan daripada reformis. Ia tidak diharamkan sehinggalah tahun 1911, namun masih dilakukan untuk 20 hingga 30 tahun di beberapa kawasan, dengan beberapa wanita tua masih hidup hari ini dengan kesan amalan pelik ini.

Jika di Malaysia remaja berebut-rebut ingin memakai pendakap gigi bagi menyusun semula kedudukan gigi, berbeza pula di Jepun. Sub-budaya di Jepun yang agak pelik di mana mereka menjadikan gigi yang senget dan bengkok sebagai satu fenomena kecantikan, yang dikenali sebagai "Yaeba".

Secara literal, ia bermaksud "gigi bertindih". Yaeba adalah amalam menutup gigi hadapan untuk kelihatan lebih muda remaja dan memainkan peranan penting dalam budaya Jepun yang dikenali sebagai "Kawai" atau comel, kerana gigi yang menggerutu menjadikan wanita kelihatan lebih muda daripada usianya.

Setiap gigi yang ingin dilakukan begini boleh menelan kos belanja RM1200, dalam prosedur yang dikenali sebagai "Tsuke Yaeba".

Terkenal di beberapa bahagian di Afrika, ahli suku kaum Masai di Kenya terkenal dengan amalan di mana barang kemas yang berat diperbuat daripada batu atau gading gajah, kerap digunakan sebagai anting-anting yang secara perlahan-lahan meregangkan telinga mereka.

Semakin besar dan panjang lubang-lubang tersebut, semakin baik kerana ia menunjukkan tempoh masa anda berada dalam suku kaum ini. Selalunya, lubang teling ini dihiasi dengan manik dan permata berwarna terang bagi menarik perhatian terhadap saiz lubang yang mengagumkan.

Tulang dagu dan rahang yang menonjol membawa kepada bentuk muka seperti bentuk "V" adalah sangat popular di Korea Selatan. Tersangat popular sehinggakan pelbagai jenis produk bagi menjadikan muka seseorang berbentuk begini di jual secara meluas di pasaran.

Pembedahan juga tersedia bagi mereka yang mampu di mana iklan-iklan terpapar di sistem pengangkutan awam seperti di kereta api bawah tanah dan bas-bas, yang mana mempamerkan selebriti popular yang mempunyai wajah berbentuk V.

Seperti amalan meregangkan telinga, plat bibir adalah princip yang sama, tetapi dilakukan pada bibir bawah. Ia merupakan amalan yang digunakan oleh puak-puak tertentu di Afrika serta Amazon di Amerika Selatan.

Dengan mencabut dua gigi depan, tebukan dibuat pada bibir di mana tanah liat yang berat atau cakera kayu dipasangkan. Ia kemudiannya digantikan dengan cakera yang lebih besar dari masa ke masa untuk meningkatkan regangan.

Semakin besar cakera pada bibir seseorang, semakin cantik dia kelihatan kerana ia melambangkan kematangan dan meningkatkan nilai seorang wanita.

Wanita yang mempunyai saiz punggung yang besar telah lama menjadi tanda kesuburan, dan dalam budaya-budaya tertentu, ia sangat lah berharga.

Di Eropah dan Amerika Utara, punggung besar sering dihargai sehinggakan ramai yang mendapatkan pembedahan implan atau mengambil lemak daripada bahagian badan lain untuk "dipasangkan" pada bahagian punggung.

Keindahan erotik punggung amat penting kepada orang-orang Yunani Kuno dan sebahagian besarnya meresap ke Eropah.

Kini, ramai selebriti popular seperti Kim Kardashian, Beyonce dan Nicki Minaj telah menyemarakkan dan meraikan amalan ini namun bahagian lain di dunia tidak melihat ia sebagai satu kecantikan, seperti di Asia yang lebih menggemari bentuk badan yang langsing dan kecil serta keding.

Ketika banyak budaya kecantikan dunia yang mengharapkan alat solek atau perubahan bentuk badan yang dramatik untuk kelihatan cantik, namun kebanyakan wanita di Perancis lebih memilih rupa "Au Naturel", yang mana mengenakan solekan nipis atau tiada solekan langsung dan memberikan tumpuan untuk menonjolkan kecantikan semula jadi.

Lebih banyak wang dibelanjakan untuk krim dan pelembap bagi mengekalkan penampilan muda dan semulajadi, bertentangan dengan solekan yang menutupi kecacatan pada wajah.

Ramai orang Perancis dan Eropah lebih menghargai bulu-bulu badan semulajadi mereka, dan kurang mencukur atau "waxing", tidak seperti yang dilakukan budaya Barat dan juga sering mengelakkan daripada memakai minyak wangi.

Dalam budaya tertentu di Afrika dan Asia, cincin leher dikaitkan dengan kecantikan leher panjang yang elegan, yang sering mempamerkan status perkahwinan atau status hierarki berbanding yang lain.

Gegelung ketat ini mengubah bentuk tulang selangka dan menolak bahagian tulang belakang yang membawa kepada leher yang lebih panjang. Dan cincin leher ini harus dipakai secara berterusan bagi menyokong leher selepas ia meregang.

Di saat kebanyakan budaya Barat lebih menghargai warna kulit yang lebih sawa matang sebagai tanda kesihatan dan kekayaan, kerana berupaya untuk berjemur di bawah matahari, namun kebanyakan budaya Timur berasakan sebaliknya dan lebih memilih warna kulit yang lebih cerah dan pucat.

Perkara ini berlaku secara meluas terutamanya di Malaysia, Thailand dan Indonesia. Sebahagian daripada persepsi ini berpunca daripada bahawa anda tidak perlu keluar di bawah cahaya matahari melakukan tugas atau kerja seperti buruh. Ini secara tak langsung menjadikan mereka yang berkulit cerah dan pucat  sebagai simbol kecantikan kemewahan.

Oleh itu, banyak produk kecantikan mengandungi unsur peluntur kulit dikeluarkan, untuk membuatkan mereka kelihatan lebih pucat. Dan semakin cerah kulit anda, semakin cantik anda kelihatan.


Biodata Ringkas Dan Kisah Liku Kehidupan Mohamad Bin Sabu (Mat Sabu)

Ramai rakyat Malaysia yang terhibur apabila melihatkan wajah dan telatah Yang Berhormat Tuan Haji Mohamad Sabu atau lebih mesra dengan panggilan Mat Sabu. Namun, disebalik kelucuan watak beliau, Mat Sabu adalah seorang yang sangat tegas dan teguh dengan prinsipnya dalam memperjuangkan hak rakyat Malaysia.

Beliau merupakan pejuang yang gigih, berani, lantang bersuara menyatakan kebenaran dan tidak gentar menentang penyelewangan yang berlaku dalam kerajaan terdahulu.

Hasilnya, selepas kejatuhan kerajaan Barisan Nasional, YB Mat Sabu telah dilantik sebagai Menteri Pertahanan. Terdapat juga sesetengah yang mempertikaikan keputusan ini yang dilihatkan tidak sesuai. Namun, sudah tentu ada sebab mengapa Perdana Menteri Tun Dr. Mahathir Mohamad melantik beliau untuk menggalas tanggungjawab berat ini.

Mat Sabu adalah seorang tokoh yang sangat sederhana, sama ada dalam hidup mahupun dari segi karier politiknya. Dilahirkan di Tasek Gelugor, Pulau Pinang pada 14 Oktober 1954, Mat Sabu bersekolah di Pulau Pinang dan menyambung pelajaran dalam jurusan Seni Kulinari di Institut Teknologi Mara (kini UiTM).

Mat Sabu memulakan karier politiknya pada tahun 1975 ketika aktif bersama Angkatan Belia Islam Malaysia (ABIM). 6 tahun kemudian pada tahun 1981, beliau telah menyertai Parti Islam Se-Malaysia (PAS), setelah PAS kalah di Kelantan pada tahun 1978.

Ketika itu, PAS dalam keadaan yang sangat lemah dan hilang kuasa memerintah di Kelantan.

Mat Sabu mula bertanding di DUN Penanti dan parlimen Kepala Batas dalam pilihan raya umum Malaysia tahun 1982, namun tewas kepada wakil UMNO Tun Abdullah Ahmad Badawi.

Beliau sekali lagi bertanding dalam pilihan raya umum Malaysia 1986 di Parlimen Permatang Pauh namun tewas kepada rakan ABIM nya, Datuk Seri Anwar Ibrahim yang ketika itu mewakili UMNO.

Mat Sabu kemudiannya berhijrah ke Kelantan dan bertanding dalam pilihan raya umum seterusnya pada 1990 dan memenangi kerusi parlimen Nilam Puri. Beliau pernah menjadi Ahli Parlimen selama 3 penggal, mewakili Nilam Puri (1990-1995), Kubang Kerian (1995-1999) dan Kuala Kedah (1999-2004).

Jawatan Ahli Parlimen Kuala Kedah beliau tamat apabila Mat Sabu yang mewakili Barisan Alternatif tewas dalam pilihan raya umum 2004 kepada wakil UMNO. 5 tahun kemudian, beliau sekali lagi tewas di parlimen Kuala Terengganu, juga kepada wakil UMNO.

Pada tahun 2013, beliau sekali lagi tewas di Pendang kepada wakil UMNO, namun ia tidak pernah menjadi penghalang kepada Mat Sabu untuk terus berjuang.

Semasa Mat Sabu menjadi aktivis Dewan Pemuda PAS Pusat, beliau telah ditahan sebanyak 2 kali di bawah akta ISA, iaitu pada tahun 1984 dan 1987.

Penahanan pertama disebabkan tuduhan terlibat dalam gerakan pelampau. Setelah mengalami penderaan siasatan yang berlangsung selama 2 bulan, akhirnya Mat Sabu telah dibuang daerah ke Kuala Pilah, dengan perintah pergerakan terhad selama dua tahun.

Penahanan kedua pula adalah pada 1987 hingga 1989, yang mana ditahan bersama ramai ahli parti pembangkang PAS dan DAP yang dikenali sebagai Operasi Lalang. Ketika inilah beliau berkenalan dengan Menteri Kewangan ketika ini, YB Lim Guan Eng yang juga turut ditahan.

Beliau terus kental menghadapi segala cabaran walaupun pernah meringkuk dalam penjara, dibuang daerah, ditangkap puluhan kali dan didakwa di atas pelbagai tuduhan serta mengalami kecederaan ketika berdemonstrasi di mana kakinya dilanggar oleh kenderaan pihak berkuasa semasa BERSIH 2.0.

Mat Sabu merupakan Pengerusi Gerakan Mobilisasi dan Demokrasi, Komander Himpunan Gabungan Pilihan Raya Adil dan Bersih (BERSIH). Beliau memimpin perhimpunan BERSIH 1.0, BERSIH 2.0, BERSIH 3.0, Himpunan Kebangkitan Rakyat, Himpunan Tolak GST dan banyak lagi.

Beliau sangat komited dalam memperjuangkan hak rakyat dan tidak mencari kepentingan diri. Bak kata Datuk Zaid Ibrahim :

"In Mat Sabu, what you see is what you get. There is nothing artificial about him".

Pada September 2011, pagar rumahnya di Shah Alam dibakar setelah disimbah dengan minyak tanah. Keesokan harinya, beliau telah didakwa di bawah Seksyen 500 Kanun Keseksaaan di Mahkamah Sesyen Butterworth atas tuduhan memburukkan imej polis dan keluarga mereka.

Mat Sabu sangat menekankan kepentingan "Manhaj Muwajjahah Silmiyyah", iaitu menentang keganasan, menentang sekterianisma, menentang ta'sub buta, menentang kepura-puraan atas nama agama, menentang rasuah, kepentingan amanah, ketelusan dan urus tadbir yang baik.


Ini Sebabnya Kigali Muncul Sebagai Bandar Terbersih di Afrika

Apabila memperkatakan tentang Afrika, kebanyakan daripada kita pasti membayangkan keadaan negara-negaranya yang serba daif dimana rakyatnya hidup dalam kemiskinan dan jauh daripada kemajuan teknologi.

Walau bagaimanapun, itu hanyalah sebuah persepsi dan tanggapan yang salah. Sebelum ini, pihak Iluminasi juga pernah menulis beberapa salah faham mengenai Afrika. Kebanyakan salah faham ini berpunca daripada gambaran yang diberikan oleh pihak media terutamanya media Barat.

Dalam banyak-banyak bandar di Afrika, terdapat sebuah bandar yang terkenal kerana kebersihan bandarnya. Pada awal tahun ini dalam sebuah Forum Ekonomi Dunia di Switzerland, Ketua Program Alam Sekitar Kesatuan Eropah (U.N. Environment Programme) telah mengiktiraf Kigali sebagai antara bandar terbersih di dunia, baik daripada segi kebersihan kawasan bandar dan juga inisiatif-inisiatif yang diambil untuk memelihara kebersihan dibandar tersebut.

Apakah faktor yang membolehkan bandar Kigali yang terletak di negara Rwanda ini menjadi begitu bersih sehingga mendapat perhatian daripada masyarakat dunia?

Dimana-mana bandar di dunia, plastik merupakan sumber utama sampah sarap. Lagi malang, kebanyakan plastik ini tidak boleh dikitar semula dan sukar untuk dilupuskan. Di Kigali, plastik yang tidak boleh terbiodegradasi secara semulajadi (non-biodegradable) telah diharamkan sejak tahun 2008.

Banyak pemerhati memberi pendapat ini merupakan antara faktor utama yang menyumbang kepada kebersihan bandar ini. Pengurangan penggunaan plastik juga telah dipraktikkan di negara luar seperti Kanada yang mengenakan bayaran untuk setiap beg plastik yang diberikan.

Negara seperti Rwanda mempunyai sejarah konflik saudara yang panjang. Bagi membina hubungan antara penduduk setempat, Umuganda diperkenalkan. Umuganda boleh diertikan sebagai aktiviti gotong-royong dan servis komuniti yang diadakan pada hari Sabtu terakhir setiap bulan.

Setiap penduduk yang berumur 18 hingga 65 tahun diwajibkan untuk menyertainya. Setiap penduduk yang terlibat akan bekerjasama membersihkan kawasan sekitar, memotong rumput, membaiki kemudahan awam dan apa-apa sahaja yang dirasakan perlu untuk memeliharan kebersihan dan kemakmuran di Kigali.

Usaha menjadikan Kigali sebagai bandar yang bersih bukanlah mudah dan memerlukan transformasi yang drastik. Antara tindakan yang telah dilakukan adalah membuat perancangan semula bandar Kigali. Pada tahun 2013, pihak berkuasa tempatan telah merangka satu pelan besar-besaran untuk mengurangkan kesesakan trafik dan memudahkan capaian sosial di bandar Kigali.

Sebanyak $76 juta telah diperuntukkan untuk membaiki dan melebarkan jalan dan sistem perparitan, menambah papan tanda dan menambah baik sistem pengangkutan awam. Selain itu $40 juta diperuntukkan untuk memindahkan kilang-kilang daripada kawasan bandar ke kawasan perindustrian baru.

Pihak kerajaan sangat-sangat serius dalam penjagaan kebersihan di bandar ini. Syarikat kontraktor yang diberikan kontrak bagi menjaga kebersihan bandar ini diarahkan melakukannya 24 jam setiap hari. Gaji yang kompetetif juga diberikan agar pekerja melakukannya dengan bersungguh-sungguh.

Selain itu, setiap kontrak yang diberikan hanya terhad maksimum untuk 3 tahun bagi sesebuah syarikat. Kontrak yang diberikan itu pula akan ditelititi dan diperbaharui setiap tahun bagi memastikan setiap kontraktor yang dilantik menjalankan tugas mengikut kontrak yang telah ditandatangani.

Usaha mentransformasi bandar Kigali hanyalah sia-sia tanpa undang-undang untuk memeliharanya. Oleh itu, pihak berkuasa telah menggazetkan undang-undang yang memboleh pesalah yang membuang sampah merata-rata dikenakan bayaran denda yang tinggi.

Denda ini juga dikenakan kepada pesalah yang didapati membuang air kecil merata-rata di tepi jalan dan kaki lima, serta yang didapati merosakkan pokok-pokok hiasan yang telah ditanam di sekitar bandar.